
Prologo 


Den Introduccion di e prome tomo di e obra aki a duna un splicacion 
somero di Linguistica y Gramatica como ciencia, y di e partinan 
fundamental di Gramatica, esta Morfologia y Sintaxis. 


E prome tomo a trata categoria di palabra, cu ta cay bou di 
Morfologia di Papiamento. Den e di dos tomo aki ta trata Sintaxis 
di Papiamento, esta con ta hinca frase den otro den Papiamento. 
Pues, e ta elabora e aspectonan relaciona cu structura di frase, 
basa riba resultado di e investigacionnan di Papiamento actual cu 
e autornan a realisa. Cu e meta ey na bista e autornan a consulta 
parcial of totalmente e obranan cu ta aparece den e bibliografia. 


Intencion di e manual aki ta pa e lesado adkiri conocemento basico 
di gramatica di Papiamento. E buki aki ta trata principalmente 
frase y nan structura. Di e manera aki e lesado por perfecciona su 
conocemento di e idioma cu e ta uza, entre otro, como vehiculo di 
comunicacion. E lesado por amplia su conocemento di e reglanan 
di e idioma y por soluciona duda specifico cu e por tin tocante uzo 
corecto di Papiamento. Pa e motibo ey e autornan a purba describi 
e elementonan di Sintaxis na un manera accesibel y a evita lo mas 
posibel di uza un idioma hopi tecnico. 


E manual aki ta dirigino solamente na maestro, sino tambe na 
studiante, na profesional di diferente disciplina y generalmente na 
cualkier persona interesa pa haya un bon conocemento di gramatica 
di Papiamento. 


E autornan ta gradicido pa e yudansa cu nan a haya di un grupo 
grandi di persona cu a yuda revisa (parti di) e capitulonan di e obra. 
E grupo aki ta consisti di e siguiente personanan: Aurita Arends, 
Swinda Arendsz, Rubia Bernabela, Ithel Brute, Elvia Croes, Etlien 
Croes, Evelyn Croes, Mario Dijkhoff (d.f.m.), Lilian Hernandez, 
Etley Lasten, Rensley Mathilda, Joyce Pereira, Magriet Pourrier, 

Swinda Schwengle, Zuleika Silva, Pedro Velásquez, Sergio 
Velásquez, Merlynne Williams y Audrey Wouters. 

Introduccion general 
Lenga y comunicacion 


For di momento cu un ser humano cuminsa scucha e lenga papia 
den e medio ambiente cu e ta lanta, cu generalmente tambe ta esun 
di su comunidad, na un forma spontaneo e ta internalisa den su 
mente loke e ta tende rond di dje y pocopoco e ta bay desaroyando 
y conociendo e sistema tipico di su lenga di cas, cu nos ta yama su /enga 
materno. Esaki ta e prome lenga cu nos, como ser humano, ta siña. 
Prome nos ta siña papi'e y despues, normalmente, nos ta siña skirbie. 
Lenga tin diferente funcion den nos bida diario. Fuera di uza lenga, 
entre otro, pa pensa, pa analisa y pa recrea, nos ta uza lenga, cu ta 
un sistema di signo, pa comunica cu otro. Cu lenga nos ta expresa, 
entre otro, nos deseonan y nos emocionnan, nos ta intercambia 
informacion y nos ta influencia comportamento di otro. Nos ta 
efectua tur e actonan aki den un situacion di comunicacion den cual 
nos ta den interrelacion cu nos medio ambiente. 

Lenga ta un di e diferente sistemanan di comunicacion di ser 
humano. Den e sistema aki ser humano ta uza palabra pa emiti un 
mensahe. Uzo di palabra pa emiti un mensahe nos ta yama uzo di 
lenga verbal. Ora cu ser humano (of otro ser) comunica sin palabra, 
nos ta papia di uzo di lenga no-verbal. Lenga verbal ta diferencia 
su mes di lenga no-verbal, den e sentido cu e ta exclusivo di ser 
humano. Por bisa, pues, cu lenga verbal ta e herment primordial di 
comunicacion di ser humano. 

Pa ser humano establece comunicacion verbal cu otro, mester di 
por lo menos tres elemento: 1. e emisor (esun cu ta papia of skirbi), 
2. e mensahe (loke e emisor papia of skirbi) y 3. e receptor (esun 
cu ta scucha of lesa). Pa e emisor emiti e mensahe, e ta haci uzo di 
palabra, segun e sistema tipico di su lenga cu e tin internalisa den 
su mente, esta segun e reglanan gramatical di su lenga. Den caso 
di un papiado nativo di Papiamento, e ta uza palabra di su lenga 
materno Papiamento segun e reglanan gramatical di Papiamento. 


) TA VOLLVAVUD IA IVN NVIN 

Meta di estudio 


E meta di estudio di e tomo aki ta di describi tanto e uzo di e 
reglanan gramatical sintactico di Papiamento cu un papiado nativo 
ta desaroya durante su bida y ta uza spontaneamente, como e 
reglanan gramatical sintactico cu, a base di nan uzo di generacion 
pa generacion, a keda fiha como norma pa uzo corecto di sintaxis di 
Papiamento. 

Esaki ta nifica cu e tomo aki tin dos meta: 1. describi e reglanan 
gramatical sintactico di Papiamento, manera un papiado nativo ta 
uza nan, y 2. duna e reglanan gramatical sintactico di Papiamento 
cu segun e autornan ta fiha como norma pa uzo sintactico corecto di 
e idioma. E prome acercamento yama acercamento descriptivo y e 
di dos acercamento yama acercamento prescriptivo of normativo. 


Contenido 


Por parti contenido di e tomo aki den tres seccion: 1. Frase; 2. Parti 
di frase y 3. Fenomeno linguistico general. Den Capitulo 1 ta trata 
frase, nan structura y nan clasificacion. Ta termina e capitulo cu un 
paragraf dedica na Ta enfatico. Den Capitulo 2 ta describi e partinan 
di frase: Predicado, Suheto, e Obhetonan y e Complementonan. 
Den e Capitulonan 3 te y cu 8 ta describi e Fenomenonan linguistico 
general, respectivamente 3. Coordinacion y yuxtaposicion; 4. 
Subordinacion; 5. Negacion; 6. Interogacion; 7. Aspectualidad y 8. 
Modalidad. 

E structura general di e capitulonan ta e siguiente: Tur capitulo ta 
cuminsa cu un introduccion di e topico. Den e capitulo cu ta trata 
Parti di frase cada subcapitulo ta cuminsa cu un definicion di e parti 
di frase corespondiente. Cada capitulo di e Fenomenonan linguistico 
general ta cuminsa cu un introduccion, sigui pa un clasificacion. 

Na parti final di e tomo aki tin un glosario cu ta splica diferente 
termino uza den e buki pa mas claridad. A omiti den e tomo aki e 
terminonan trata den glosario di e prome tomo. Ta clausura e buki cu 
un lista di e bibliografia consulta. 


Id VOLLVINVIS Id TVANVIN 

Sistema di analisis sintactico 


Den analisis gramatical tradicional ta parti un frase inicialmente na 
dos parti: suheto y predicado. Den e caso ey e predicado ta, pues, 
e totalidad di e frase cu no ta suheto, loke ta nifica cu e predicado ta 
consisti di un of mas parti di frase of sintagma: 


E mucha muhe tabata bula di un banda pa otro. 


E mucha muhe ta suheto y fabata bula di un banda pa otro ta 
predicado. 


Den e analisis cu ta haci den e manual aki, ta parti e frase segun 
funcion gramatical di cada parti. Esaki ta nifica cu ta considera 
predicado solamente e parti di frase cu tin e funcion defini den 
Capitulo 2.2.1 y cu ta consisti solamente di verbo of di verbo cu otro 
elemento gramatical: 





E mucha muhe tabata bula di un banda pa otro. 





E mucha muhe ta suheto, tabata bula ta predicado y di un banda pa 
otro ta complemento. 








Nota general: 

Generalmente den e ehempelnan duna den e buki aki e elemento 
principal ta aparece den letter Italico y e elemento relaciona cu ne of 
di cua e ta forma parti ta aparece subraya. 


y IC VOLLVNVHS Id TVANVIN 

1 KICO TA FRASE? 


1.1 Introduccion 


Manera ta splica den e introduccion general, ser humano ta 

uza lenga verbal, entre otro, pa comunica cu otro. Lenga verbal 

ta e herment primordial di comunicacion di ser humano. Den 
comunicacion verbal ser humano generalmente ta agrupa palabra, 
cu ta representa concepto, pa forma un unidad minimo cu e meta 
pa expresa idea, pensamento of sintimento. E unidad minimo di 
comunicacion ey yama enunciado. 


1.2 Enunciado 


Como unidad minimo di comunicacion un enunciado tin e siguiente 
caracteristicanan: 


1. Fordi punto di bista fonologico un enunciado ta un cadena di 
zonido limita pa pausa y pronuncia cu melodia y entonacion. 
Segun e pronunciacion nos por identifica e cadena di zonido ey, 
entre otro, como un pregunta, un afirmacion of un sclamacion.2. 

2. For di punto di bista morfosintactico un enunciado ta consisti 
di un of mas palabra y/of grupo di palabra cu generalmente 
ta representa e partinan di frase: suheto, predicado, obheto y/of 
complemento. 

3. For di punto di bista semantico un enunciado ta un expresion cu, 
a base di loke e papiado kier expresa, ta manifesta su mes, 
entre otro, como un afirmacion, un negacion, un pregunta, un 
sclamacion, un deseo of un mandato/ordo. 

Ta formula un enunciado como un frase, cu ta e enunciado mas 
comun den comunicacion, of como un clausula. 


1.2.1 Frase 
Nos ta denomina frase e enunciado cu den su forma basico ta 
consisti di suheto y predicado of solamente di predicado. 


) 10 VOLLVINVUS IA IVN NVIN 

E caracteristica esencial di frase ta e combinacion di suheto y predicado: 


1. Emuchaagrita yora. 
2. E casta grandi. 

3. Tur hende ta soda. 

4. Bay! 

5. Ta claro! 


Den e ehempelnan e parti subraya ta e suheto y e parti /talico ta e 
predicado. 


1.2.2 Clausula 

Nos ta denomina clausula e enunciado cu no tin predicado. Esaki ta 
e caso, entre otro, den interheccion, contesta, saludo, despedida, 
cierto dicho y cierto proverbio: 


Mi mama dushi! 

Anos si. 

Bon dia. 

Te otro siman. 

Barica yen, curason contento. 


TER 


1.3 Structura 


E structura basico di frase ta: suheto - predicado. E caracteristica 
principal di e structura aki ta cu e suheto generalmente ta precede e 
predicado. Sinembargo, ta e predicado ta e nucleo di e frase. Fuera 
di suheto y predicado un frase por consisti di mas parti. Cada un di e 
partinan aki nos ta denomina parti di frase. 

Generalmente e secuencia di e partinan di frase na Papiamento ta: 
(complemento) - suheto - predicado - obheto - (complemento). Door 
di e structuracion aki ta clasifica Papiamento den Linguistica como 
un lenga SVO. S ta representa suheto; V ta representa Verbo, cu ta 
e nucleo di e predicado; O ta representa obheto. 

Si un papiado kier duna mas informacion den un enunciado, e ta 
amplia e structura basico di e frase cu un complemento. 


Id VOLLVNVHS Id TVANVIN 

E complemento por aparece dilanti y/of patras den e frase: 


Mi ta bende e auto. (obheto directo) 

Mi ta bende mi ruman e auto. (obheto indirecto) 

Mi ta cumpli cu mi deber. (obheto preposicional) 
Mafian nos lo biaha pa Corsou. (complemento dilanti) 
M'a bende e auto ayeratardi. (complemento patras) 


HA oO N= 


(Mira Cap. 2 Parti di frase.) 
1.4 Clasificacion 


Ta clasifica frase a base di tres criterio: 
1. A base di forma; 

2. A base di funcion di e suheto; 

3. A base di actitud di e papiado. 


1.4.1 Clasificacion a base di forma 
A base di forma ta clasifica frase den frase simpel y frase componi. 


1.4.1.1 Frase simpel 
Frase simpel ta frase cu ta contene solamente un predicado: 


1. Robby y Marta ta bende pandushi. 
2. Lama na Eagle Beach tabata bruto. 
3. Mita bay spaar pa un biahe cu crucero. 


Den e ehempelnan e parti Italico ta e predicado. 


1.4.1.2 Frase componi 
Frase componi ta frase cu ta contene mas di un predicado. 
E frasenan den un frase componi semper tin un relacion logico cu 
otro. E relacion entre e frasenan ta keda expresa generalmente pa 
medio di un conhuncion of, tin biaha, pa medio di un pronomber 
relativo. Tin dos sorto di frase componi: frase componi coordinativo y 
frase componi subordinativo. 
zf 7 

(Mira Manual di Gramatica di Papiamento — Morfologia, Cap. 8 
Conhuncion y 7.2.6 Pronomber relativo.) 


I. Frase componi coordinativo 

Frase componi coordinativo ta consisti solamente di frase 
independiente. Frase independiente ta frase cu tin un nificacion 
completo riba nan mes. Cada frase independiente ta uni y relaciona 
cu otro pa medio di un conhuncion di coordinacion of coordinativo: 


1. Mino a bay cas ni mi no a bay dokter. 
2. E cachota drumi den veranda y e pushi ta para riba e stoel. 


3. Atardi mi ta bay cana of mi ta bay gym. 


Den e ehempelnan e conhuncionnan coordinativo ta Italico y e 
frasenan independiente ta subraya. 


II. Frase componi subordinativo 

Frase componi subordinativo ta consisti di frase principal y frase 
subordina. E frase subordina ta uni y relaciona cu e frase principal 
pa medio di un conhuncion di subordinacion of subordinativo. 

Den caso di sustantivo, e frase subordina ta uni y relaciona cu e 
sustantivo pa medio di un pronomber relativo. E frase subordina 
semper ta cuminsa cu e conhuncion of cu e pronomber relativo: 


1. Mino a bay cas, aunke mi tabata sinti (mi) malo. (cu conhuncion) 

2. Mi cacho ta drumi den veranda, como cu _awa ta yobe duro. (cu 
conhuncion) 

3. E palo cu nos a kap ayera tabata grandi. (cu pronomber relativo) 


Den e ehempelnan e conhuncionnan subordinativo ta Italico y e 
frasenan subordina ta subraya. 


1.4.1.3 Frase compleho 

Banda di frase componi coordinativo y frase componi subordinativo 
ta existi tambe frase compleho. Frase compleho ta frase cu ta 
consisti di mas cu un frase principal y/of mas cu un frase subordina: 

1. Mino a bay cas ni mi no a bay dokter, aunke mi tabata sinti (mi) 
malo. 


2. Mi cacho ta drumi den veranda y e pushi ta para riba e stoel, 
como cu awa ta yobe duro. 

3. Atardi mi ta bay cana of mi ta bay gym, pasobra mi kier baha 
peso pa mi sinti mi saludabel. 


Den e ehempelnan e conhuncionnan ta Italico y e frasenan 
subordina ta subraya. 


(Mira tambe Cap. 3 Coordinacion y Yuxtaposicion y Cap. 4 Subordinacion.) 


1.4.2 Clasificacion a base di funcion di e suheto 

A base di funcion di e suheto ta clasifica frase den frase activo y 
frase pasivo. 

Frase activo ta frase den cual e suheto ta agente di e accion 
expresa pa e verbo, esta frase den cual e suheto ta esun cu 

ta ehecuta e accion. 

Frase pasivo ta frase den cual e suheto ta paciente di e accion expresa 
pa e verbo, esta frase den cual e suheto ta someti na e accion. 


1.4.2.1 Frase activo 
Frase activo ta frase den cual e suheto ta ehecuta e accion expresa 
pa e verbo (suheto agente): 


1. Clara ta traha un bolo di cashupete. 
2. E pushi a come e raton. 
3. Ramon ta cana tur mainta. 


Den e ehempelnan aki e parti Italico ta e suheto agente y e parti 
subraya ta e predicado. 


1.4.2.2 Frase pasivo 
Frase pasivo ta frase den cual e suheto ta someti na e accion 
expresa pa e verbo (suheto paciente). E suheto agente ta esun cu ta 
aparece den e complemento introduci pa door di: 
o 9 

1. E bolo di cashupete a wordo traha door di Clara. 
2. E raton a wordo comi door di e pushi. 
3. Un cas lo wordo cumpra door di Ramona. 


Den e ehempelnan aki e parti Italico ta e suheto paciente y e parti 
subraya ta e suheto agente. 


Nota: 
Den algun frase pasivo solamente e suheto paciente ta aparece: 


1. Mia wordo paga caba. 
2. E carta ta wordo lesa. 


Den e casonan aki por considera cu esun cu ta ehecuta e accion 
(suheto agente) ta conoci pa e papiado y su interlocutor(nan) y 
p'esey e papiado no ta expres'e. 


(Mira tambe Manual di Gramatica di Papiamento — Morfologia, 6.7 
Bos activo y bos pasivo.) 


1.4.2.3 Frase impersonal 

Frase impersonal ta frase cu no tin suheto, entre otro, pa motibo 
cu e predicado no ta exigi e suheto. Ta distingui dos tipo di frase 
impersonal: frase impersonal activo y frase impersonal pasivo. 


Frase impersonal activo: 

1. Tahaci friu ultimo tempo. 

2. Ta scur den e caya patras di mi cas. 

3. Por keda cas sin perde dia di trabou paga. 
Frase impersonal pasivo: 

1. Awordo bisa cu mañan no tin scol. 


2. A ser comproba cu e ta inocente. 
3. A keda palabra cu e obreronan lo haya un aumento di salario. 

Den e ehempelnan anterior e parti Italico ta e predicado sin suheto. 
(Mira pa mas informacion Manual di Gramatica di Papiamento — 
Morfologia, 6.2.1.4 Verbo impersonal.) 


1.4.3 Clasificacion a base di actitud di e papiado 

E modo cu un enunciado ta manifesta su mes ta indica e actitud di 

e papiado. A base di actitud di e papiado ta clasifica frase den frase 
enunciativo, frase interogativo, frase desiderativo, frase sclamativo y 
frase eliptico. 


1.4.3.1 Frase enunciativo 

Den un frase enunciativo e papiado ta enuncia un pensamento, 
huicio, idea, opinion of relato, limitando su mes na duna informacion 
obhetivamente. Meta di un frase enunciativo ta pa duna informacion 
di algo cu ta sosode of existi den presente, cu a sosode of existi den 
pasado of cu eventualmente por bay sosode of existi den futuro. 

Ta yama frase enunciativo tambe frase informativo, declarativo of 
aseverativo. Frase enunciativo por ta afirmativo of negativo. 


I. Frase enunciativo afirmativo 
Frase enunciativo afirmativo ta frase den cual e papiado ta comunica 
algo na su scuchado afirmativamente: 


1. Aura ta docente di geografia na un scol na Playa. 
2. E buki di gramatica di Papiamento lo bay imprenta pronto. 
3. Tin patia grandi ta crece den mi cura. 


II. Frase enunciativo negativo 

Frase enunciativo negativo ta frase cu ta contene un of mas 
elemento di negacion, manera: no, ni, hamas, nada, nunca, 
tampoco, ningun pa indica negacion den un frase: 


1. Aura no ta docente di geografia na e scol na Playa mas. 
2. E buki di gramatica di Papiamento lo no bay imprenta por lo pronto. 
3. Notin niun patia grandi ta crece den mi cura. 

(Mira Cap. 5 Negacion y 2.7.2.10 Complemento di negacion.) 


1.4.3.2 Frase interogativo 

Frase interogativo ta frase cu ta contene pregunta. Den 
comunicacion oral ta reconoce un frase interogativo na e entonacion 
di e papiado. Den idioma skirbi ta pone e signo di interogacion na 
final di frase. 

Ta clasifica frase interogativo den: frase interogativo directo y frase 
interogativo indirecto. Den caso di frase interogativo directo ta 
distingui dos categoria: frase interogativo cu si of no como contesta 
y frase interogativo cu un parti di frase como contesta. 


(Pa un splicacion extenso di frase interogativo, mira Cap. 6 Interogacion.) 


1.4.3.3 Frase sclamativo 

Frase sclamativo ta frase cu ta expresa emocion di e papiado, cu 
por ta, entre otro, sorpresa, dolor, miedo, alegria, rabia, tristesa. 

Ta reconoce un frase sclamativo den comunicacion oral na e 
entonacion di e papiado y den idioma skirbi na e signo di sclamacion 
na final di frase. Interheccion semper ta aparece den frase 
sclamativo. Mester tene na cuenta si cu no tur frase sclamativo ta 
interheccion: 


1. Esta un bunita paisahe, no! 
2. Ay, estun dolor e cos aki ta! 
3. Abrenuncia! 


Nota: 
Den e caso di ehempel 1 y 3 ta trata di clausula y no di frase; 
ehempel 3 ta claramente un interheccion. (Mira 1.2.2 Clausula.) 


(Mira Manual di Gramatica di Papiamento — Morfologia, Cap. 11 
Interheccion.) 

1.4.3.4 Frase imperativo 

Frase imperativo ta frase cu ta expresa, entre otro, un peticion, un 
prohibicion, un conseho, un mandato. Ta yama frase imperativo 
tambe frase exhortativo: 


1. Seaasina bon di no laga mi mi so cu tur e trabou aki! (peticion) 

2. Por fabor, no core den cas! (prohibicion) 

3. Pagae television pa bo no tin nodi di paga hopi placa na 
coriente! (conseho) 

4. Bay pafo! (mandato) 


Nota: 
Un caracteristica di frase imperativo ta cu generalmente no tin 
suheto, pero tin caso den cual si ta uza un suheto, talbes pa 


enfatisa: 

1. Abo, bini aki! 

2. Maria, stop di come! 

3. Boso cana mas lihe posibel! 
4. Laga nos cuminsa studia! 


(Pa mas informacion mira Manual di Gramatica di Papiamento — 
Morfologia, 6.4.1 Imperativo.) 


1.4.3.5 Frase desiderativo 

Frase desiderativo ta frase cu ta expresa un deseo. Tin dos sorto di 
frase desiderativo: 

a. Frase principal cu ta cuminsa cu: mara, mare, ohala, Dios laga; 
cu ta finalisa cu: cu Dios ke, si Dios ke; of cu ta cuminsa of 
finalisa cu: cu poder di Dios, cu Dios su poder: 


— 


Mara awa por stop di yobe! 
. Dios laga nada no a pas'e na caminda! 
3. Mi ta topa bo mañan, cu poder di Dios! 

Nota: 

Manera por ripara, ta uza e formanan mara, mare, ohala y Dios laga 
cu tur forma temporal di predicado, esta tanto presente, pasado 
como futuro, mientras cu ta uza e formanan cu Dios ke, cu poder di 
Dios y cu Dios su poder solamente cu e forma temporal futuro. 


b. Frase componi subordinativo den cua e predicado di e frase 
principal ta un verbo cu ta expresa deseo of speransa y e 
predicado den e frase subordina ta aparece den e modo 
subhuntivo: 


1. Mi fa desea pa e yega su trabou mas trempan awe. 
2. Mi kier pa bo tin un bon caminda pa cas. 
3. Mi fa spera pa nada malo no pas'e. 


Den e ehempelnan aki e parti Italico ta e predicado (di e frase 
principal) y e parti subraya ta e frase subordina (den e modo 
subhuntivo). 


Nota: 
Tambe tin frase (of clausula) desiderativo cu no ta cay ni bou di a ni 
bou di b: 


1. Biba La Reina! 
2. Feliz cumpleaño awe! 


(Mira Manual di Gramatica di Papiamento — Morfologia, 6.4 Modo.) 


1.4.3.6 Frase eliptico 

Frase eliptico ta frase den cua tin omision di palabra, grupo di 
palabra of parti di frase cu ta deducibel y comprendibel for di e 
contexto. E logica of patronchi di henter e frase ta haci cu ta facil pa 
deduci cua ta e palabra(nan) omiti. 

Tin tres sorto di elipsis den frase: 
a. elipsis den frase como contesta riba un pregunta antecedente: 


1a. Unda bo ta bay? 
1b. (Mi ta bay) Venezuela. 


2a. Cuanto tempo bo ta bay keda? 
2b. Mi ta bay keda) Cuater luna. 


3a. E ta come pisca cu funchi? 
3b. Si. (E ta come pisca cu funchi). 


b. elipsis den frase den cua tin omision di un of otro categoria di 
palabra of di un of otro parti di frase: 


_ 


Ami tin dies florin y Monica tin cinco (florin). 

2. Rita a cumpra un camara digital y Marcia (a cumpra) un celular. 
3. Su abogado lo bringa e caso te na final, si e por (bringa e caso 
te na final). 


c. elipsis den frase expresa den estilo directo: 


— 


Y awo pafo! (Un mucha ta bisa su cacho cu e mester bay pafo.) 

2. Please, binticinco florin. (Un dama ta bisa e meneer na e pomp 
di gasolin cu e kier binticinco florin di gasolin.) 

3. Keto! (E mama ta bisa su yiu cu e mester keda keto.) 


Nota: 
E enunciadonan cu ta aparece den e ehempelnan na a y na c ta clausula. 


1.5 Ta enfatico 
Na Papiamento ta uza e forma ta tambe pa enfatisa un informacion 


nucleo den un frase. E informacion nucleo ey ta e parti di frase 
cu ta enfatisa. P'esey ta yama e ta ey ta enfatico. Ta enfatico 

generalmente ta na posicion inicial di frase. E parti di frase cu 

ta ser enfatisa ta sigui mesora su tras. Ta enfatico no tin funcion 
gramatical; e no ta un parti di frase. E ta forma parti di e parti di frase 
cu e ta enfatisa. Ta enfatico ta aparece den e siguiente frasenan: 


1.5.1 Den frase enunciativo 

1.5.1.1 Den frase enunciativo afirmativo 

Nos ta tuma como ehempel e frase enunciativo afirmativo: 
Madushi a duna su nieta un popchi pa su cumpleaño. 

E diferente posibilidadnan pa enfatisa un parti di frase den frase 
enunciativo afirmativo ta: 


a. Ta Madushi a duna su nieta un popchi pa su cumpleaño. (suheto 
b. Ta duna Madushi a duna su nieta un popchi pa su cumpleaño. 


(predicado) 

c. Ta su nieta Madushi a duna un popchi pa su cumpleaño. (obheto 
indirecto) 

d. Ta un popchi Madushi a duna su nieta pa su cumpleaño. (obheto 
directo) 


e. Tapa su cumpleaño Madushi a duna su nieta un popchi. (complemento) 


Nota 1: 

Den e frase Ta duna Madushi a duna su nieta un popchi pa su 
cumpleaño tin dos cos notabel: 

1. Ora ta trata di predicado ta ripiti e verbo, pero 

2. nota ripiti e particula. 


Nota 2: 
Notabel ta cu ora ta trata di cualkier parti enfatisa, e secuencia di e 
resto di e frase no ta sufri cambio. 


1.5.1.2 Den frase enunciativo negativo 
Den caso di frase enunciativo negativo ta pone e elemento di 
negacion no dilanti di ta enfatico: 

a. No ta Madushi a duna su nieta un popchi pa su cumpleaño. 
b. No ta duna Madushi a duna su nieta un popchi pa su cumpleaño. 
c. No ta su nieta Madushi a duna un popchi pa su cumpleaño. 


(Mira Cap. 5 Negacion.) 


Nota: 

Manera por ripara ta ta un palabra cu ta cay bou di diferente 
categoria den Papiamento. Ademas di tin un funcion enfatico, e ta 
tambe particula di tempo presente y aspecto imperfectivo, verbo 
copulativo y verbo independiente (existi). 


(Mira Manual di Gramatica di Papiamento — Morfologia, Cap. 6.) 


1.5.2 Den frase interogativo directo 

1.5.2.1 Den frase interogativo directo cu sí of no como contesta 
Nos ta tuma como ehempel e mesun frase enunciativo afirmativo: 
Madushi a duna su nieta un popchi pa su cumpleaño. 


Den e caso aki e diferente posibilidadnan pa enfatisa un parti di 
frase den forma interogativo directo cu si of no como contesta ta: 


a. Ta Madushi a duna su nieta un popchi pa su cumpleaño? (suheto 

b. Ta duna Madushi a duna su nieta un popchi pa su cumpleafio? 
(predicado) 

c. Ta su nieta Madushi a duna un popchi pa su cumpleafio? 
(obheto indirecto) 

d. Ta un popchi Madushi a duna su nieta pa su cumpleafio? 
(obheto directo) 

e. Ta pa su cumpleaño Madushi a duna su nieta un popchi? 
(complemento) 


Nota 1: 
Sintacticamente den e caso aki no tin diferencia entre frase 
enunciativo afirmativo y frase interogativo directo cu si of no como 

contesta. E diferencia ta sinta den e solo echo cu e papiado ta uza 
un entonacion diferente pa cada un di e frasenan ey. 


Nota 2: 

Tin caso di frase interogativo directo introduci pa e adverbio di 
negacion no, pero cu no por categorisa como frase negativo. Por 
considera e fenomeno aki como un fenomeno di modalidad: 


No ta Madushi a duna su nieta un popchi pa su cumpleafio? 
(Mira Cap. 8 Modalidad.) 


Nota 3: 

Ta riparabel cu ora kier enfatisa e predicado y den e predicado tin 
verbo auxiliar hunto cu verbo independiente, por ripiti sea e verbo 
auxiliar sea e verbo independiente. Esaki ta conta tanto pa frase 
enunciativo como pa frase interogativo directo: 


1. Ta mester mi mester haci e tarea ey? Ta haci mi mester haci e 
tarea ey? 

2. Ta kiere kier bay e boda. Ta bay e kier bay e boda. 

3. Ta wordo el a wordo gedal door di e auto. Ta gedal el a wordo 
gedal door di e auto. 


1.5.2.2 Den frase interogativo directo cu un parti di frase 
como contesta 

Den frase interogativo directo cu un parti di frase como contesta, cu 

ta inicia cu pronomber interogativo of adverbio interogativo, e mesun 

procedemento ta conta, esta cu e parti di frase cu ta ser enfatisa, 

representa pa e pronomber interogativo of e adverbio interogativo, ta 

sigui mesora tras di ta enfatico: 


Ta ken ta na porta? 

Ta na unda bo ta bay? 

Ta cuant’or e ta pensa di yega? 
Ta ki manera esaki ta?! 


fio 

1.5.3 Den frase imperativo 

A pesar cu frase imperativo ta frase cu ta expresa, entre otro, un 
mandato, tin caso den cuanan ta uza e fa enfatico pa enfatisa e 
mandato en cuestion: 


1. Takeda keto! 
2. Ta bay pafo awo! 
3. Ta stop di grita! 


1.5.4 Den frase desiderativo 
a. Den caso di uzo di mara, mare, ohala, Dios laga ta pone nan na 
comienso di frase sigui pa ta enfatico y e parti di frase cu kier enfatisa: 


— 


Mare ta duna Madushi a duna su nieta un popchi pa su cumpleaño. 
Ohala ta su nieta Madushi a duna un popchi pa su cumpleaño. 
3. Dios laga ta un popchi Madushi a duna su nieta pa su cumpleaño. 


ÑO 


b. Den caso di frase componi subordinativo den cua e predicado 
di e frase principal ta un verbo cu ta expresa deseo of speransa 
y e predicado den e frase subordina ta aparece den e modo 
subhuntivo, ta pone fa enfatico dilanti di e predicado principal: 


1. Ta desea mi ta desea pa e yega su trabou mas trempan awe. 
2. Ta kier mi kier pa bo tin un bon ora di caminda. 
3. Ta spera mi ta spera pa nada malo no pas'e. 


1.5.5 Den frase eliptico 
Tin algun caso di frase eliptico cu tambe ta haya ta enfatico: 


1a. Ami tin cinco cacho. 
1b. Ami tin cinco (cacho). 
1c. Ta ami tin cinco! 


2a. Ken a kibra e vaas nobo? 
2b. Pedro (a kibra e vaas nobo). 
2c. Ta Pedro! 

3a. Ken a bay cine? 
3b. Haime (a bay cine). 
3c. Ta Haime! 


1.5.6 Den frase componi 
Generalmente te aworaki e enhempelnan di ta enfatico tabata den 
frase simpel. Pero den frase componi tambe tin ta enfatico: 


a. Den frase componi coordinativo: 


1. No ta ami a bay cas ni ta ami a bay dokter. 
Ta mi cacho ta drumi den veranda y ta e pushi ta para riba e stoel. 


b. Den frase componi subordinativo: 


Ta como cu awa ta yobe duro, mi cacho ta drumi den veranda. 
Ta pasobra mi kier baha peso, mi ta bay cana tur atardi. 


N == 


c. Den frase compleho: 


1. Ta como cu awa ta yobe duro, mi cacho ta drumi den veranda y 
e pushi ta para riba e stoel. 

2. Ta pasobra mi kier baha peso pa mi sinti mi saludabel, mi ta bay 
cana of mi ta bay gym tur atardi. 


d. Den frase componi eliptico: 


1a. Ami tin cinco cacho y e tin un cacho so. 

1b. Ta ami tin cinco cacho y ta e tin un cacho so. 
1c. Ta ami tin cinco cacho y e tin un cacho so. 
1d. Ta ami tin cinco y ta e tin un so. 

1e. Ta ami tin cinco y e tin un so. 

2a. Haime a bay cine y Sandra a bay cine. 

2b. Ta Haime a bay cine y ta Sandra a bay cine. 
2c. Ta Haime y ta Sandra a bay cine. 

2d. Ta Haime cu Sandra a bay cine. 

2e. Ta Haime cu Sandra. 


Nota: 

Den caso di frase componi subordinativo, mescos cu por enfatisa 
e frase subordina, por enfatisa tambe e parti di frase concerni di 
e frase principal, pero no por enfatisa tur dos alabes. Den frase 
componi coordinativo si ta posibel pa enfatisa e parti di frase 
concerni di tur frase simultaneamente: 


1a. Ta como cu awa ta yobe duro, mi cacho ta drumi den veranda. 
1b. Ta mi cacho ta drumi den veranda, como cu awa ta yobe duro. 
2. Ta ami tin cinco cacho y ta e tin un cacho so. 

2 PARTI DI FRASE 
2.1 Introduccion 


Den $ 1.3 na momento di describi structura di frase a expone cu e 
structura basico di frase ta: suheto - predicado y cu e predicado ta e 
nucleo di e frase. E categorianan manera suheto y predicado yama 
parti di frase. Un parti di frase ta un palabra of un combinacion di 
palabra cu ta funciona independientemente den frase; e funcion cu e 
parti di frase tin ta determinante pa nificacion di e frase: 


1. E cacho ta drumi. 
2. E cacho di bisiña ta drumi. 
3a. Indira ta drumi. 


Den e ehempelnan e parti subraya ta e suheto y e parti Italico ta 

e predicado. Por mira cu e suheto ta forma pa un solo palabra of 
pa un combinacion di palabra (E cacho, E cacho di bisiña, Indira), 
pero mescos por sosode den caso di e predicado (ta drumi), cu 
generalmente ta consisti di dos palabra, of den caso di cualke otro 
parti di frase: 


3b. Tur diasabra Indira ta drumi te diesdos or. 


Den e ehempel aki nos ta mira cu e structura basico den 3a a haya 
otro parti di frase acerca, cu ta complementa e nificacion basico di 
e frase Indira ta drumi. E nificacion di e frase ta cambia, pa motibo 
di e uzo di e otro partinan di frase ey, esta Tur diasabra y te diesdos 
or. Aki por ripara cu e dos partinan añadi na e structura basico den 
3a ta consisti di un combinacion di palabra, forma respectivamente 
cu dos palabra y cu tres palabra. E echo cu por desplasa e partinan 
di frase ta loke ta haci cu nos ta sigur cu nan ta parti di frase 
independiente di otro: 

3c. Tur diasabra te diesdos or Indira ta drumi. 
3d. Te diesdos or tur diasabra Indira ta drumi. 
3e. Te diesdos or Indira ta drumi tur diasabra. 


Kiermen cu, banda di suheto y predicado, tin otro parti di frase. 

Ta distingui e otro partinan di frase den obheto y complemento. 

E diferencia entre obheto y complemento ta cu e obhetonan ta 

e partinan di frase cu ta mas estrechamente liga na e predicado 
(hunto cu e suheto), mientras cu e complementonan ta sirbi pa 
complementa nificacion di e frase; por laga e complementonan afo, 
sin daña gramaticalidad di e frase. Ora uza nan ta pasobra kier duna 
mas detaye specifico den e enunciado. 


Ta subcategorisa e obhetonan den obheto directo, obheto indirecto 
y obheto preposicional y ta subcategorisa e complementonan den 
complemento adverbial, complemento di suheto y complemento di 
obheto. Banda di e complementonan aki sa stipula complemento 
adhetival tambe como subcategoria, pero esaki no ta un parti di 
frase, en bista cu e no por funciona independientemente. Semper 
e ta un pida di parti di frase. Den e buki aki ta trat'e bou di frase 
relativo. (Mira 4.2.3 Frase relativo.) 


2.2 Predicado 


2.2.1 Definicion 

Predicado ta e parti di frase cu ta expresa un eventualidad. E 
termino eventualidad ta referi na sea e accion cu e suheto ta 
ehecuta, e proceso door di cua e suheto ta pasa of e estado den cua 
e suheto ta. 

Kiermen, cu e predicado ta e parti di frase cu ta expresa e 
eventualidad cu ta atribui na e suheto. E predicado ta e nucleo di e 
frase, e parti di frase central. Tur e otro partinan di frase ta relaciona 
cu e predicado y tin biaha hasta ta depende di e predicado: 

1. E mucha muhe fabata bula di un banda pa otro. (accion) 
2. E matanan a crece masha lihe. (proceso) 
3. E dos muchanan ta parce nan mama. (estado) 


Den e ehempelnan e parti subraya ta e suheto y e parti Italico ta e 
predicado. 


(Pa mas informacion tocante frase mira Cap. 1 Kico ta frase?) 


2.2.2 Structura 

E predicado ta forma pa un of mas verbo, generalmente acompaña 
pa un particula. E particula generalmente ta aparece dilanti di e 
(prome) verbo. E verbo ta e nucleo di e predicado y e particula 

ta sirbi pa expresa tempo, modo y aspecto di e verbo. P'esey 

den estudio di lenga crioyo ta yama nan particula di TMA (tempo, 
modo, aspecto), pero pa mas facilidad ta yama nan simplemente 
particula den e manual aki. Den e ehempelnan akiriba tabata, a y 
ta ta particula y bula, crece y parce ta e verbo respectivo. Fuera di 
predicado forma solamente pa un of mas verbo (cu of sin particula), 
ta existi tambe predicado forma pa un of mas verbo (cu of sin 
particula) hunto cu otro categoria di palabra. 


Nota: 

Den caso di accion e nucleo di e predicado ta consisti di verbo 
transitivo of verbo intransitivo, den caso di proceso e predicado ta 
consisti di verbo intransitivo y den caso di estado e predicado ta 
consisti di verbo intransitivo of verbo copulativo. (Pa verbo transitivo 
y verbo intransitivo, mira Manual di Gramatica di Papiamento — 
Morfologia, 6.2.1.1 Verbo transitivo y 6.2.1.2 Verbo intransitivo.) 


2.2.3 Funcion di particula 

Manera bisa anteriormente particula ta sirbi pa expresa tempo, 
modo y aspecto di e verbo(nan) den e predicado. Fuera di modo, 
e particula uza den e predicado ta denota: 1. e tempo cu e 
eventualidad ta tuma luga den relacion cu e momento di papia y 2. 

e aspecto, esta e manera cu e papiado ta concebi realisacion di e 
eventualidad: finalisa of den progreso. Den caso di e eventualidad 
mira como finalisa ta papia di aspecto perfectivo y den caso di e 
eventualidad mira den progreso ta papia di aspecto imperfectivo (of 
progresivo). Den e ehempelnan cu ta sigui, ta analisa e funcion di 
particula na un forma skematico (cu un lifia di tempo imaginario), 
limitando nos na modo indicativo y na e particulanan simpel. Ta 
indica e tempo cu e eventualidad ta tuma luga cu T (di Tempo), e 
momento di papia cu P (di Papia) y e aspecto cu A (di Aspecto). 


Particula a 
E particula a ta denota tempo pasado y aspecto perfectivo (pasado 
perfectivo): 


Ayera Joyce a cumpra un auto. 


A 





liña di tempo 


a 


Den e caso aki e eventualidad a tuma luga caba, kiermen cu e 

ta un tempo (T) prome cu e momento di papia (P), anto teniendo 
cuenta cu e aspecto (A) concebi pa e papiado (esta, e eventualidad 
finalisa), ta uza e particula di tempo pasado y aspecto perfectivo a. 


Particula tabata 
E particula tabata ta denota tempo pasado y aspecto imperfectivo 
(pasado imperfectivo): 


Su ruman tabata hunga bala pafo. 


A 





T liña di tempo 
tabata 

Den e caso aki e eventualidad a tuma luga caba, kiermen cu e ta un 
tempo (T) prome cu e momento di papia (P), anto teniendo cuenta 
cu e aspecto (A) concebi pa e papiado (esta, e eventualidad den 
progreso), ta uza e particula di tempo pasado y aspecto imperfectivo 
tabata. 


Generalmente e uzo di e particula di tempo pasado y aspecto 
imperfectivo tabata ta relaciona cu un eventualidad den pasado 
perfectivo: Su ruman tabata hunga bala pafo, ora nan mama a yega cas. 


Particula ta 
E particula ta ta denota tempo presente y aspecto imperfectivo 
(presente imperfectivo): 


Olivia ta studia y su ruman ta chapi cura. 


A 
P 
T liña di tempo 
ta 





Den e caso aki e eventualidad(nan) ta tuma luga na e mesun tempo 
(T) cu e momento di papia (P), anto teniendo cuenta cu e aspecto 
(A) concebi pa e papiado (esta, e eventualidad(nan) den progreso), 
ta uza e particula di tempo presente y aspecto imperfectivo ta. 


Particula /o 

E particula /o ta denota tempo futuro y aspecto imperfectivo (futuro 
z imperfectivo): 
5 
= Notario lo bende tur e casnan na findishi. 
E A 
E €——È°—— 222 
e liña di tempo T 
2 lo 

Den e caso aki e eventualidad mester tuma luga ainda, kiermen cu 
e ta un tempo (T) despues di e momento di papia (P), anto teniendo 
cuenta cu e aspecto (A) concebi pa e papiado (esta, e eventualidad 
den progreso), ta uza e particula di tempo futuro y aspecto 
imperfectivo /o. 


Nota 1: 

Aki ta trata di un eventualidad den futuro cu e aspecto concebi pa e 
papiado como den progreso, pero, mescos cu den e caso di tempo 
pasado, tin caso cu e papiado ta concebi e eventualidad cu e ta 
notifica den tempo futuro, no como den progreso (imperfectivo) sino 
como finalisa (perfectivo), por ehempel: E avion lo yega tres or y 
mey, unda no por interpreta e eventualidad (esta e yegamento di e 
avion) como den progreso, sino como finalisa (unabes cu e avion 
yega, el a yega). Esaki tin di haber cu e aspecto perfectivo di e 
verbo yega. (Mira 7.2.1 Aspecto lexical.) 


Nota 2: 

Ta importante pa tene na cuenta cu e particula (di TMA) ta 
desempeña e funcion cu den e lenganan Europeo (conoci pa nos) 
flexion verbal ta desempeña. 


(Pa mas informacion tocante particula, tempo, modo y aspecto 

mira Manual di Gramatica di Papiamento — Morfologia, 6.3 Tempo y 
aspecto y 6.4 Modo. Pa un splicacion extenso tocante Aspecto, mira 
Cap. 7 Aspectualidad den e buki aki.) 


2.2.4 Clasificacion 

Ta distingui dos sorto di predicado: 

1. Predicado verbal: e predicado forma solamente pa un of mas 
verbo (cu of sin particula). 

2. Predicado nominal: e predicado forma pa un of mas verbo (cu of 
sin particula) hunto cu otro categoria di palabra. Den e caso aki 
e verbo principal semper ta un verbo copulativo. 

(Pa mas informacion tocante verbo mira Manual di Gramatica di 
Papiamento — Morfologia, Cap. 6 Verbo.) 


2.2.4.1 Predicado verbal 

Si e predicado di un frase ta consisti solamente di un of mas verbo 
(cu of sin particula), ta yam'e predicado verbal. Un predicado 
verbal tin un di e siguiente tres structuranan, semper cu verbo 
independiente como nucleo: 

1. verbo independiente sin particula; 

2. particula + verbo independiente; 

3. verbo auxiliar (cu of sin particula) + verbo independiente: 


1. Olga conoce Miguel masha bon mes. (verbo independiente sin 
particula) 

2. Boso lo bay Boneiro pa representa Aruba. (particula + verbo 
independiente) 

3. E mashin a wordo traha na Merca. (particula + verbo auxiliar + 
verbo independiente) 

4. E mashin por keda traha 24 ora sigui. (verbo auxiliar sin 
particula + verbo independiente) 


Den termino general por bisa cu predicado verbal ta indica un 
eventualidad, esta un accion of un proceso. Siguientemente lo trata 
someramente e structuranan di predicado verbal cu: 

1. verbo independiente sin particula; 

2. particula + verbo independiente; 

3. verbo auxiliar (cu of sin particula) + verbo independiente. 


I. Verbo independiente sin particula 
E verbonan independiente ke/kier, (tin) mester (di), sa(bi), ta y tin(i) 
no ta uza e particula fa: 


Mi tata no sa cu nos a bishita nos bisiña nobo. 
Pedro semper ke/kier hopi sucu den su koffie. 
Pa e les di matematica nos docente mester (di) un liniaal y un passer. 


PS 

Sinembargo, e verbonan aki ta uza un of mas di e otro particulanan, 
pero no tur: 


1. Mi tata no tabata sa cu nos a bishita nos bisiña nobo. 
. Semper bo tabatallo kier e cas aki pa biba. 
3. Pae les di matematica nos docente /o mester (di) un liniaal y un 
passer. 


Nota 1: 
Generalmente, ora un frase subordina ta den modo subhuntivo, ta 
omiti uzo di e particula ta: Telma kier pa Audrey cushina awe. 


(Pa mas informacion tocante modo subhuntivo mira Manual 
di Gramatica di Papiamento — Morfologia, 6.4.2 Subhuntivo y 
indicativo.) 


Nota 2: 
Den caso cu fa ta verbo copulativo, e ta sigui e mesun regla cu ta 
como verbo independiente. 


Nota 3: 

Un caso tipico di verbo independiente sin particula, ta ora tin uzo 
di e adverbio di negacion no cu contraccion den pasado perfectivo; 
e ora ey e particula a ta keda elidi: e no a come nada > e n'come 
nada. (Mira 5.4.1 Luga di e adverbio di negacion no, Nota 2.) 


Nota 4: 

Un otro caso di contraccion relaciona cu predicado verbal ta 

ora cu despues di e predicado ta sigui e pronomber personal e 

como obheto directo of obheto indirecto. Den e caso aki semper 

cu e verbo independiente ta caba cu vocal ta elidi e vocal ey, cu 

excepcion di e verbonan cu ta caba cu vocal i: 

1. E bolo? Antonio a come cu smaak. (verbo independiente + 
obheto directo e) 

2. Tecla a dur'e e yabinan pa habri e porta. (verbo independiente + 
obheto indirecto e) 


Den caso cu e verbo independiente ta caba cu vocal i tin dos posibilidad: 

1. Sie verbo cu ta caba cu vocal i tin entonacion tono abou ~ tono 
halto, (por ehempel e verbo sigui ['si-g1)), e verbo ta mantene e 
vocal i y ta pega e pronomber personal e na e verbo: Pushi 
pushi el a siguie te na su cas. 

2. Sie verbo cu ta caba cu vocal i tin entonacion tono halto ~ tono 
abou, (por ehempel sunchi ['sún-chi]), ta elidi e vocal i: Ora el a 
yega fo'i vakantie el a sunch'e. 


II. Particula + Verbo independiente 

E structura di predicado den cua e particula ta aparece prome cu e 
verbo ta e structura comun den Papiamento, manera ta splica y por 
mira na 2.2.2 y 2.2.3. Pero tin diferente excepcion riba e regla aki, 
manera por mira siguientemente. 


11.1 Uzo iregular di e particula ta 

I. Ta uza e verbonan bal, conoce, costa, debe, gusta, merece, nifica, 
parce y stima tanto cu e particula ta como sin e particula, sin cambio 
di nificacion: 


1. Tinchi (ta) debe seguro monton di placa. 
2. Un bon conseho (ta) bal mas cu cualke regalo. 
3. Mucha (ta) gusta core den un espacio grandi. 


II. Ta uza e verbonan falta y yama tanto cu e particula ta como sin 
e particula, cu cambio di nificacion: 

1. E verbo falta tin nificacion diferente ora uz'e cu of sin e particula 
ta. Ademas su entonacion ta diferente den cada caso: 


— 


E ta falta ['fal-ta] su mayornan cu frecuencia. (tono abou ~ halto) 
2. E falta [fal-ta] tres florin pa cumpra e entrada. (tono halto ~ abou) 

2. Ora uza yama como verbo copulativo, semper un nomber propio 
ta siguie. E ora ey no ta uza e particula fa: Mi ruman 
yama Alfredo. Ora uza e particula ta, e verbo yama ta verbo 
independiente: Mi ruman ta yama mi tur dia na telefon. 


11.2 Uzo iregular di e particula a 
E verbonan ke/kier, mester y por como verbo auxiliar ta uza e 
particula a patras di nan y no dilanti, manera ta e regla: 


1. E polis kiera duna e motociclista un boet. 
2. Mirto mester a bay Corsou diripiente. 
3. Con cu mi a purba, mi no por a resolve e crucigrama. 


11.3 Verbo serial 

Verbo serial ta un serie di verbo independiente cu ta sigui otro 

den un frase sin elemento di coordinacion. Sinembargo, no ta 

uza e particula cu tur verbo cu ta aparece den e frase. Semper ta 
solamente e prome verbo di e serie ta haya e particula y ta e prome 
verbo di e serie tin e suheto: 


Diripiente e mucha a /anta bula for di su stoel. 

Prome e ta cana discuti cu su yiu y djey e ta bras'e, sunch'e. 
Chico /o drenta camber, coy un buki, sali bay. 

Mi mama tabata lora un pan duna mi, manda mi bay scol. 


pe a 


Den e ehempelnan e parti subraya ta e suheto y e parti Italico ta e 
predicado cu verbo serial. 


(Pa mas informacion tocante verbo serial mira Manual di Gramatica 
di Papiamento — Morfologia, 6.5 Verbo serial.) 


III. Verbo auxiliar (cu of sin particula) + verbo independiente 
Verbo auxiliar ta verbo cu ta yuda complementa nificacion di verbo 
independiente. Ta distingui dos subcategoria di verbo auxiliar: verbo 
auxiliar di modalidad (of verbo modal) y verbo auxiliar pasivo. 

111.1 Verbo auxiliar di modalidad (verbo modal) + verbo independiente 
Manera por ripara, pa loke ta e verbonan auxiliar di modalidad 
(verbo modal), esta gusta, ke/kier, (tin) mag (di), (tin) mester (di), 
por, sa, tin cu/tin di y caba di, mester tene na cuenta cu nan tin un 
actuacion peculiar of iregular pa loke ta uzo di particula. Si ta asina 
cu verbo auxiliar semper ta precede e verbo(nan) independiente cu 
nan ta compaña pa complementa nan nificacion: 


1. Ito gusta balia unda cu ta. 
2. Mi kier a puntra señora si señora tin placa larga. 
3. E ambiente ta tremendo, pero awor si mi tin di bay cas. 


Den e ehempelnan e parti Italico ta e verbo auxiliar di modalidad y e 
parti subraya ta e verbo independiente. 


111.2 Verbo auxiliar pasivo + verbo independiente 

Verbo auxiliar pasivo ta verbo cu ta uza pa haci di un frase activo 
un frase pasivo. Pa construi e frase pasivo ta haci uzo di e verbo 
auxiliar pasivo hunto cu e participio di e verbo independiente. E 
verbonan auxiliar pasivo ta: wordo y ser. Tambe sa uza keda como 
verbo auxiliar pasivo: 


1. Candido a wordo castiga pa su mal comportacion. 
2. Hende muhe ta ser maltrata continuamente. 
3. E trabou a keda conclui manera palabra. 


Den e ehempelnan e parti Italico ta e verbo auxiliar pasivo y e parti 
subraya ta e participio di e verbo independiente. 


(Mira tambe Manual di Gramatica di Papiamento — Morfologia, 
6.2.2.1 Verbo auxiliar, 6.6.3 Participio y 6.7 Bos activo y bos pasivo.) 


IV. Expresion verbal den predicado verbal 
Tin un caso den cua ta considera predicado cu no ta consisti 
solamente di un of mas verbo (acompafia of no pa particula) como 

predicado verbal. Den e caso aki ta trata di predicado forma cu 
expresion verbal. Expresion verbal ta un combinacion di verbo 

cu otro elemento gramatical cu tin un nificacion propio (mayoria 

di biaha figurativo). Den esencia un expresion verbal ta (casi) 
incambiabel. E partinan no verbal di e expresion verbal ta forma 
un totalidad cu e partinan verbal di e expresion. Nan ta forma parti 
integral di e predicado verbal: 


1. E ladronnana baha na awa cu un boshi di prenda. 

2. E alumno cu no a siña su les a coy e maestro cabes abou. 

3. E homber bou di influencia di alcohol tabata cana manera pato 
moreke. 


Den e ehempelnan aki e parti Italico ta forma e predicado verbal. E 
parti subraya ta e suheto. 


2.2.4.2 Predicado nominal 

Si e predicado di un frase ta consisti di un verbo copulativo 
(acompaña of no pa particula) y un sustantivo, un adhetivo, un 
pronomber of un frase, ta yam'e predicado nominal. E predicado 
nominal ta consisti di dos parti: e parti verbal di e predicado (e 
verbo copulativo acompaña of no pa particula) y e parti nominal di e 
predicado (e sustantivo, adhetivo, pronomber of frase). E funcion di 
e parti verbal ta di acopla e suheto na e parti nominal. E predicado 
nominal tambe ta indica un eventualidad, esta un estado, kiermen 
un cualidad, caracteristica, funcion, profesion etc.: 


1. Su ruman a bira dokter. (particula + verbo copulativo + 
sustantivo) 

2. Tecla ta contento. (verbo copulativo + adhetivo) 

3. E persona riba e potret ey ta ami. (verbo copulativo + 
pronomber) 

4. Esaki ta e camisa cu Benchi a regala Fanchi. (verbo copulativo 
+ frase) 


Id VOLLVAVUD IA TVANVIN 


34 


Syntax.indd 34 28/10/2015 14:24:56 


Den e ehempelnan aki a bira den frase 1 y ta den frase 2, 3 y 4 ta 

e parti verbal (bira y ta ta e verbonan copulativo) y respectivamente 
dokter (sustantivo), contento (adhetivo), ami (pronomber) y e camisa 
cu Benchi a regala Fanchi (frase) ta e parti nominal. Por nota cu ta 
solamente den e prome ehempel tin particula cu ta compaña e verbo 
copulativo, esta e particula di pasado perfectivo a. 


Frecuentemente ta haya verbo independiente funcionando como 
verbo copulativo; den e casonan aki e parti nominal generalmente ta 
un adhetivo: 


1. E actividad deportivo a resulta desastroso. 
2. E yiu di e miyonario a nace rico. 
3. E pidido di limosna a muri pober. 


Nota 1: 
Tin caso den cuanan den e predicado nominal tin un verbo auxiliar 
ta compaña e verbo copulativo: 


1. Su ruman por bira parlamentario. (verbo auxiliar + verbo 
copulativo + sustantivo) 

2. Tecla gusta keda bon bisti. (verbo auxiliar + verbo copulativo + 
adverbio + adhetivo) 

3. E acusado mesterta esun cu a comete e crimen. (verbo auxiliar 
+ verbo copulativo + frase) 


Den e ehempelnan e parti Italico ta e verbo auxiliar y e parti subraya 
ta e predicado nominal. 


Nota 2: 

Por ripara cu tin verbo copulativo cu tambe por fungi como otro clase 
di verbo, esta como verbo auxiliar y/of como verbo independiente. 
(Pa mas informacion tocante verbo copulativo, mira Manual di 
Gramatica di Papiamento — Morfologia, 6.2.2.2 Verbo copulativo.) 

2.3 Suheto 


2.3.1 Definicion 

Suheto ta e parti di frase cu ta representa e persona, animal of cos cu: 
1. ta ehecutae accion cu e predicado ta expresa, of 

2. ta pasa door di e proceso cu e predicado ta expresa, of 

3. ta haya su mes den e estado cu e predicado ta expresa. 

Pues, e suheto ta e parti di frase na cua ta atribui loke e predicado 
ta expresa; e suheto ta e parti di frase mas estrechamente liga na e 
predicado y viceversa: 


1. E mucha muhe tabata bula di un banda pa otro. (accion) 
2. E matanan a crece masha lihe. (proceso) 
3. E dos muchanan ta parce nan mama. (estado) 





Den tur e ehempelnan den e subcapitulo aki e parti Italico ta e 
suheto y e parti subraya ta e predicado. 


Nota 1: 

En bista cu na Papiamento no tin conhugacion di verbo, 
generalmente ta necesario pa e suheto keda compaña e predicado, 
aunke ya a menciona e suheto den e frase precedente: 


Cynthia gusta bay lama y e ta bay casi tur dia. 
Den e caso aki e (suheto) ta representa Cynthia (suheto). 


Nota 2: 
Generalmente e suheto ta aparece dilanti di e predicado, pero tin 
frase den cuanan e suheto por aparece patras di e predicado: 


1. Ora e actornan a subi escenario a reina un silencio profundo. 

2. E tempo ey a pasa un horcan masha feros riba Aruba. 

3. Masha hopi siglo pasa tabata biba na Egipto un reina masha 
bunita. 

2.3.2 Elemento uza como suheto 

E elementonan cu por fungi como suheto ta: sustantivo (nomber 
propio), pronomber personal, pronomber demostrativo, pronomber 
interogativo y pronomber indefini, verbo infinitivo, frase subordina y 
complemento adverbial. 


2.3.2.1 Sustantivo como suheto 
Tur sustantivo por fungi como suheto: 


1. E muchanan ta hunga den cura. 
2. Ayera Maureen a biaha pa Corsou. 
3. E flornan mas bunita ta floria den hardin di amor. 


2.3.2.2 Pronomber como suheto 
Pronomber personal, pronomber demostrativo, pronomber 
interogativo y pronomber indefini por fungi como suheto: 


1. Boso lo bay Boneiro pa representa Aruba. (pronomber personal 
2. Esaki no ta e shimis cu mi a pidi. (pronomber demostrativo) 

3. Ken(de) ta cushina awe? (pronomber interogativo) 

4. Algo mester a pasa, cu e no a yega ainda. (pronomber indefini) 


Nota: 
Mester tene cuenta cu, den e caso di pronomber personal, e di tres 
persona singular (e, el, ele) semper ta representa un sustantivo. 


2.3.2.3 Verbo infinitivo como suheto 
Den caso di verbo infinitivo como suheto, e verbo por aparece su so 
of compaña pa cualke complemento of parti di frase: 


Huma no ta bon pa curason di hende. 
Haci deporte ta yuda bo biba salud. 
Drumi den un luga fresco ta bon pa mucha chikito. 


e ia 

Nota: 

Den caso di verbo infinitivo como suheto por reemplasa e verbo 
infinitivo pa e sustantivo deriva di dje. Den e frasenan di ehempel: 
humamento en bes di huma, hacimento di deporte en bes di haci 
deporte y drumimento den un luga fresco en bes di drumi den un 
luga fresco. 


2.3.2.4 Frase subordina como suheto 
Ora cu un frase subordina fungi como suheto, ta yama e frase ey 
frase di suheto: 


1. Ta bon pa bo tene cuenta cu otro hende. 
2. Cu e no a logra su meta ta logico. 
3. E pregunta ta sí nan lo yega na tempo. 


2.3.2.5 Adverbio of expresion adverbial como suheto 
Adverbio of combinacion di palabra uza como expresion adverbial 
tambe por fungi como suheto: 


1. Ayera tabata (un dia) masha calor. 
2. Canto di lama ta dushi. 
3. Na cas ta e miho luga pa pasa bo dia. 


Nota 1: 

Ta notabel cu den caso di frase subordina como suheto, of 
adverbio of expresion adverbial como suheto, esaki ta tuma luga 
generalmente den frase cu predicado nominal. Den e casonan aki e 
frase di suheto por aparece dilanti of patras di e predicado nominal, 
por ehempel na frase 2 di 2.3.2.4 tambe lo por bisa: Ta logico cu e 
no a logra su meta. 


Nota 2: 

Ta riparabel cu tin un fenomeno, esta cu ta uza e pronomber 
personal e como suheto, caminda esaki no ta necesario na 
Papiamento, pa motibo cu e uzo di e pronomber personal e na 


Id VOLLVNVIS IA TVANVIN 


38 


Syntax.indd 38 28/10/2015 14:24:56 


Papiamento, manera a bisa na e Nota na 2.3.2.2, semper ta pa 
representa un sustantivo: 


1. Ta bon pa bo tene cuenta cu otro hende. (corecto) 
2. Ta logico cu e no a logra su meta. (corecto) 


Den e casonan aki y tur otro caso similar lo ta incorecto pa bisa: 


1. *Etabon pa bo tene cuenta cu otro hende. 
2. *Etalogico cu e no a logra su meta. 


Den e casonan aki no tin representacion di ningun sustantivo. E 
uzo di e pronomber personal e como suheto ta bira superfluo den 

e ehempelnan incorecto aki, pasobra manera ta bisa na 2.3.2.4 ta 
e frase subordina ta suheto. Ademas, si tuma ehempel 2, nunca, si 
e predicado nominal ta patras di e frase subordina como suheto, lo 
no por uza e pronomber personal e comosifuera cu e ta suheto di e 
predicado nominal: 


* Cue no a logra su meta, e ta logico. 


Nota: 
E uzo di asterisco * dilanti di un palabra of frase ta nifica cu e 
palabra of frase ey ta gramaticalmente incorecto. 


2.3.3 Suheto den bos pasivo 

Manera por lesa den Manual di Gramatica di Papiamento — 
Morfologia, 6.7.1 Formacion di bos pasivo, e obheto directo di e 
frase activo ta bira suheto di e frase pasivo y e suheto di e frase 
activo ta bira un complemento precedi pa e preposicion door di of e 
preposicion pa: 


1. Catalina ta baña Bobby. (Frase activo) 
2. Bobby ta wordo/ser baña door di/pa Catalina. (Frase pasivo) 

Di importancia den e caso aki ta loke ta bisa den e nota na e 
paragraf menciona, esta cu ta solamente cu verbo transitivo por 
construi frase pasivo. 


(Mira tambe 1.4.2. Clasificacion a base di funcion di e suheto.) 


2.4 Obheto directo 


2.4.1 Definicion 

Obheto directo ta e parti di frase cu ta mara directamente na e verbo 
transitivo den un frase cu predicado verbal. E verbo transitivo ta 
indica un accion y e obheto directo ta indica e obheto cu ta resulta 
afecta of modifica pa e accion of e obheto riba cua e accion ta dirigi. 
E obheto directo por ta un persona, animal, cos of asunto. 


Den un frase simpel semper tin un solo obheto directo. E obheto 
directo por ta e unico obheto di e frase, pero tambe e por bay 
combina cu un obheto indirecto of cu un obheto preposicional: 


1. Merdia e ta come pisca cu funchi. (unico obheto) 
2. Benny a duna Carmen dies florin. (combina cu obheto indirecto) 


3a. Polis a adverti e mayornan pa e consecuencia pa nan yiu. 
(combina cu obheto preposicional) 


Den tur e ehempelnan den e subcapitulo aki e parti Italico ta e 
obheto directo. Akiriba e parti subraya na frase 2 (Carmen) ta obheto 
indirecto y e parti subraya na frase 3a (pa e consecuencia pa nan 
yiu) ta obheto preposicional. 


Manera splica den 2.3.3 e obheto directo di un frase activo ta bira 
suheto di e frase pasivo corespondiente: 


3b. E mayornan a wordo adverti door di polis pa e consecuencia pa 
nan yiu. 

E obheto directo di frase 3a (e mayornan) ta aparece como suheto 
den frase 3b. E obheto preposicional (pa e consecuencia pa nan yiu) 
ta keda obheto preposicional den e frase pasivo. E suheto di e frase 
activo (polis) ta bira un complemento introduci pa door di of pa den e 
frase pasivo. 


Nota 1: 

Generalmente e obheto directo ta aparece despues di e predicado, 
pero tin frase den cuanan e obheto directo ta aparece prome cu 

e predicado, na cuminsamento di e frase. Den e casonan aki por 
enfatis'e cu fa enfatico: 


1. (Ta) Pisca cu funchi e ta come merdia. 
2. (Ta) Dies florin Benny a duna Carmen. 
3. (Ta) E mayornan Polis a adverti pa e consecuencia pa nan yiu. 


(Mira 1.5 Ta enfatico.) 


Nota 2: 

E verbo transitivo no ta perde su transitividad ora elidi e obheto 
directo. E verbo transitivo ta keda exigi un obheto directo, pero e 
papiado no ta expres'e of ta uz'e den sentido general: 


1. Reynaldo ta come masha poco. 

En bes di: Reynaldo ta come masha poco cuminda. 
2. Pedro ta bebe tur dia. 

En bes di: Pedro ta bebe alcohol tur dia. 
3. Quito ta skirbi hopi. 

En bes di: Quito ta skirbi hopi obra literario. 


(Mira tambe Manual di Gramatica di Papiamento — Morfologia, 
6.2.1.1 Verbo transitivo y 6.2.1.2. Verbo intransitivo.) 


2.4.2 Elemento uza como obheto directo 
E elementonan cu por fungi como obheto directo ta: sustantivo, 

pronomber personal, pronomber demostrativo, pronomber 
interogativo y pronomber indefini, y frase subordina. 


2.4.2.1 Sustantivo como obheto directo 
Tur sustantivo por fungi como obheto directo: 


1. Mañan lo mi topa Glenn atrobe. 
2. Tae keshi aki so mi por a cumpra. 
3. Den un caha di sapato mi a haya masha hopi potret bieu. 


2.4.2.2 Pronomber como obheto directo 
Pronomber personal, pronomber demostrativo, pronomber 
interogativo y pronomber indefini por fungi como obheto directo: 


Maske cuanto mi a busc'e, mi no a hay'e. (pronomber personal) 
No ta esey e agente di seguro a pidi. (pronomber demostrativo) 
Kico bo a cushina awe? (pronomber interogativo) 

E chabalito a pidi algo mucho caro. (pronomber indefini) 


Re 


2.4.2.3 Frase subordina como obheto directo 
Ora cu un frase subordina fungi como obheto directo, ta yama e 
frase ey frase di obheto directo: 


1. Pasto a bisa e parokianonan pa tene cuenta cu otro hende. 
2. Ela deduci cu nos lo yega na tempo. 
3a. Edwin no a conta mi con e pelicula a caba. 


Nota: 

Manera a bisa anteriormente (mira 2.4.1 Nota 1), den caso cu ta un 
frase subordina ta fungi como obheto directo, generalmente e frase 
subordina ta aparece despues di e predicado, pero e por aparece 
prome cu e predicado tambe: 


3b. Con e pelicula a caba Edwin no a conta mi. 

2.4.3 Frase den estilo directo 

Den caso di frase uza den estilo directo, e frasenan ey tambe ta 
obheto directo y ta considera nan como frase subordina, o sea frase 
di obheto directo: 


1. Evora ey ela bisa: “Nos ta topa despues di scol!” 

2. “Bo ta bay cu Mami of cu Papi?”, Madushi a puntra. 

3. Anto mia tend'e grita: “Tanten cu anochi n’ cera, cared'i bina n’ 
caba!” 


Nota 1: 

Den caso di frase 3 e frase uza den estilo directo ta complemento di 
e obheto directo e den e frase principal. (Mira 2.8.5 Complemento di 
obheto directo.) 


Nota 2: 
Por considera e relacion entre e frasenan den e casonan di estilo 
directo como relacion den yuxtaposicion. (Mira 3.2 Yuxtaposicion.) 


2.5 Obheto indirecto 


2.5.1 Definicion 

Obheto indirecto ta e parti di frase cu ta indica e persona, animal 
of cos cu indirectamente ta participa na e accion denota pa e 
predicado, unda cu e accion ta exigi e obheto indirecto banda di 

e suheto y di e obheto directo. Tambe obheto indirecto por ta e 
persona, animal of cos cu indirectamente ta participa na e accion 
denota pa e predicado, pero tal accion no ta exigi un obheto 
indirecto banda di e suheto y di e obheto directo. Den e caso aki e 
obheto directo ta na interes di e obheto indirecto: 


E detenido a conta Pasto su secreto. 
Buchi no a duna su cacho cuminda. 
Marlene a cumpra un set di sala pa su cas. 

Den tur e ehempelnan den e subcapitulo aki e parti Italico ta e 
obheto indirecto. E partinan subraya ta respectivamente e suheto, 
e predicado y e obheto directo. Na frase 1 y 2 akiriba e verbonan 
conta y duna ta exigi tanto suheto (e detenido, Buchi), obheto 
directo (su secreto, cuminda) como obheto indirecto (Pasto, su 
cacho). Na frase 3 e verbo cumpra ta exigi solamente suheto 
(Marlene) y obheto directo (un set di sala), pero e set di sala ta na 
interes di Marlene su cas. 


Den un frase simpel semper tin un solo obheto indirecto. E obheto 
indirecto generalmente ta aparece den un frase conhuntamente cu e 
obheto directo, pero e por ta e unico obheto di un frase (semper den 
relacion cu un frase precedente den cua tin e obheto directo of den 
un frase cu e obheto directo implica): 


1. (pregunta) Ken e detenido a conta su secreto? (frase precedente 
cu e obheto directo) 
2. (contesta) a. (Ta) Pasto el a conta (su secreto). 
b. El a conta Pasto (su secreto). 
3. Ela skirbi su mama (un carta). (frase cu e obheto directo implica) 


Nota: 

Generalmente e obheto indirecto ta aparece despues di e predicado, 
pero tin frase den cuanan e obheto indirecto ta aparece prome cu e 

predicado, na cuminsamento di e frase. Den e casonan aki, mescos 
cu cualke otro parti di frase, por enfatis'e cu ta enfatico: 


1. (Ta) Pasto e detenido a conta su secreto. 
2. (Ta) Su cacho Buchi no a duna cuminda. 
3. (Ta) Pa su cas Marlene a cumpra un set di sala. 


(Mira 1.5 Ta enfatico.) 

2.5.2 Clasificacion 

Ta clasifica obheto indirecto den dos subcategoria: 

1. e obheto indirecto cu indirectamente ta participa na e accion 
denota pa e predicado, unda cu e accion ta exigie banda di e 
suheto y di e obheto directo (denomina obheto indirecto 
intrinseco of puro) y 

2. e obheto indirecto cu indirectamente ta participa na e accion 
denota pa e predicado, pero tal accion no ta exigie banda di 
e suheto y di e obheto directo, sino cu e obheto directo ta na su 
interes (denomina obheto indirecto extrinseco of di interes). 


2.5.2.1 Obheto indirecto intrinseco of puro 

Nos ta denomina obheto indirecto intrinseco of puro e obheto 
indirecto cu ta aparece den un frase den cua e predicado tin un 
verbo transitivo como nucleo y e verbo transitivo aki ta denota un 
accion cu ta exigi tres elemento pa su realisacion, esta e suheto, e 
obheto directo y e obheto indirecto. E obheto indirecto intrinseco of 
puro ta e obheto cu indirectamente ta participa na e accion denota 
pa e predicado, pero intrinsecamente ta necesario pa realisacion 
di e accion ey. E suheto y e obheto directo ta e elementonan cu 

ta participa directamente na e accion denota pa e predicado. 
Generalmente e verbonan transitivo den e caso aki ta verbo manera 
debe, duna, entrega, manda, paga, pidi, presta etc.: 


1. Mañan lo mi duna Lenchi e noticia. 

2. E mayornan a pidi nan yiu un yudansa tur luna. 

3a. Durante e ceremonia e director a entrega e studiantenan nan. 
diploma. 


Nota 1: 

Den caso di e verbonan menciona, esta cu obheto indirecto 
intrinseco of puro, e secuencia di e frase ta: suheto — predicado — 
obheto indirecto (sin uzo di preposicion) — obheto directo (S-V-Oi-Od). 

Nota 2: 

Sa uza e verbonan menciona cu e obheto directo prome cu e obheto 
indirecto, pero generalmente ta pone e ora ey e preposicion na 
dilanti di e obheto indirecto: 


3b. Durante e ceremonia e director a entrega diploma na e studiantenan. 


2.5.2.2 Obheto indirecto extrinseco of di interes 

Nos ta denomina obheto indirecto extrinseco of di interes e obheto 
indirecto cu ta aparece den un frase den cua e predicado tin un 
verbo transitivo como nucleo y e verbo transitivo aki ta denota un 
accion cu ta exigi dos elemento pa su realisacion, esta e suheto 

y e obheto directo. E obheto indirecto extrinseco of di interes ta 

e obheto cu indirectamente ta participa na e accion denota pa e 
predicado, pero e no ta necesario pa realisacion di e accion ey, 
sino cu e obheto directo ta na su interes. Aki tambe ta e suheto y e 
obheto directo ta e elementonan cu ta participa directamente na e 
accion denota pa e predicado. Den e caso aki e preposicion pa ta 
introduci e obheto indirecto: 


1. Mañan Edwina ta bay cumpra un atlas pa Zu-Kayn. 


2. E coleganan a organisa un fiesta pa e pensionado. 
3. E proyecto a trece beneficio pa tur hende. 





Nota 1: 

Den caso di e verbonan menciona, esta cu obheto indirecto extrinseco 
of di interes, e secuencia di e frase ta: suheto — predicado— obheto 
directo — obheto indirecto (cu uzo di e preposicion pa) (S-V-Od-Prep Oi). 


Nota 2: 

Si sigui e pensamento tras di un frase cu un obheto indirecto extrinseco 
of di interes y interpreta e intencion conteni den e frase, por yega na e 
conclusion cu unabes cu a cumpli cu e intencion, e obheto indirecto na 
un dado momento a haya loke e obheto directo di e frase ta expresa, 
esta Zu-Kayn a haya un atlas (di Edwina), e pensionado a haya un 
fiesta (di su coleganan) y tur hende a haya beneficio (di e proyecto). 

2.5.3 Elemento uza como obheto indirecto 

E elementonan cu por fungi como obheto indirecto ta: sustantivo, 
pronomber personal, pronomber demostrativo, pronomber 
interogativo y pronomber indefini, y frase subordina. 


2.5.3.1 Sustantivo como obheto indirecto 
Tur sustantivo por fungi como obheto indirecto: 


1. Mañan lo mi participa Glenn e sucedido. 
2. Tantan a corta e keshi pa Roberto. 
3. E mayornan a cumpra un par di sapato pa nan yiu. 


2.5.3.2 Pronomber como obheto indirecto 
Pronomber personal, pronomber demostrativo, pronomber 
interogativo y pronomber indefini por fungi como obheto indirecto: 


1. Maske cuanto mi a busca e buki p'e, mi no a hay'e. (pronomber 
personal) 

2. E maestro a duna e alumnonan aki nan schrift bek, y no 
esayanan. (pronomber demostrativo) 

3. Taken bo a regala e buki cu bo a cumpra awe? (pronomber interogativo) 

4. E chabalito no a puntra niun hende nada. (pronomber indefini) 


2.5.3.3 Frase subordina como obheto indirecto 
Ora cu un frase subordina fungi como obheto indirecto, ta yama e 
frase ey frase di obheto indirecto: 


1. Ela trece dos bolo grandi pa e deportistanan cu a gana. 

2. Arturo a conta e coleganan cu tabata presente con e operacion a bay. 

3a. Pasto a bisa e muchanan cu a pinta e graffiti riba muraya di misa 
pa kit'e mesora. 


Nota 1: 
Manera a bisa anteriormente (mira e Nota na 2.5.1), tambe den caso 
cu ta un frase subordina ta fungi como obheto indirecto, generalmente 
e frase subordina ta aparece despues di e predicado, pero e por 

aparece prome cu e predicado tambe, na cuminsamento di e frase: 


3b. (Ta) E muchanan cu a pinta e graffiti riba muraya di misa Pasto 
a bisa pa kite mesora. 


Nota 2: 

Por nota cu ora cu un frase subordina fungi como obheto indirecto 
intrinseco of extrinseco, e ta un frase subordina relativo cu e 
antecedente inclui den e frase. 


2.6 Obheto preposicional 


2.6.1 Definicion 

Obheto preposicional ta e parti di frase introduci pa un preposicion 
cu semper ta compaña e verbo uza como nucleo di e predicado. 
Kiermen cu e caracteristica principal di obheto preposicional ta 

cu semper e ta wordo introduci pa un preposicion. Ta denomina e 
preposicion cu ta introduci e obheto preposicional preposicion fiho. 
Esaki ta nifica cu e preposicion semper ta fiho na e verbo cu e ta 
compaña: duda di algo; ta/keda satisfecho cu algo; distingui algo di 
algo otro. 


Den caso di predicado verbal e obheto preposicional ta indica e 
obheto riba cua e accion ehecuta pa e suheto ta dirigi of e obheto 
riba cua e proceso door di cual e suheto ta pasa ta dirigi. Den caso 
di predicado nominal e obheto preposicional ta indica e obheto cu ta 
causa e estado cu e predicado nominal ta expresa. 


Den un frase simpel semper tin un solo obheto preposicional. E 
obheto preposicional por ta e unico obheto di e frase, pero tambe e 
por bay combina cu un obheto directo: 


1. Mita duda di e veracidad di e noticia aki. 

2. Polis a keda satisfecho cu comportacion di e publico. 

3. E alumno a sa di distingui e asunto principal di e asuntonan 
secundario. 

Den tur e ehempelnan den e subcapitulo aki e parti Italico ta e 
obheto preposicional y e parti subraya den dje ta e preposicion fiho. 
Na frase 3 e asunto principal ta obheto directo. 


Nota: 

Generalmente e obheto preposicional ta aparece despues di e 
predicado, pero tin frase den cuanan e obheto preposicional ta 
aparece prome cu e predicado, na cuminsamento di e frase. Den e 
casonan aki por enfatis'e cu ta enfatico: 


1. (Ta) Di e veracidad di e noticia aki mi ta duda. 

2. (Ta) Cu comportacion di e publico Polis a keda satisfecho. 

3. (Ta) Di e asuntonan secundario e alumno a sa di distingui e 
asunto principal. 


(Mira 1.5 Ta enfatico.) 


2.6.2 Elemento uza como obheto preposicional 

E elementonan cu por fungi como obheto preposicional ta: 
sustantivo, pronomber personal, pronomber demostrativo, 
pronomber interogativo y pronomber indefini, y frase subordina, 
semper introduci pa e preposicion fiho. 


2.6.2.1 Sustantivo como obheto preposicional 
Tur sustantivo por fungi como obheto preposicional: 


1. E chauffeurnan mester atene nan na e reglanan di trafico. 
2. Tae docente ta responsabel di e sucedido. 
3. Mañan lo mi topa cu Glenn atrobe. 


2.6.2.2 Pronomber como obheto preposicional 
Pronomber personal, pronomber demostrativo, pronomber 
interogativo y pronomber indefini por fungi como obheto 
preposicional: 


y IC VOLLVIAVUD IA TVANVIN 


Syntax.indd 49 28/10/2015 14:24:57 


Mi ta laga esaki na bo, pa abo resolv'e. (pronomber personal) 
No ta Frida ta culpabel di esey, ta su ruman. (pronomber 
demostrativo) 

3. Di kico bo tin asina un duele? (pronomber interogativo) 

4. E damsita a fiha su deseo riba algo inalcansabel. (pronomber indefini) 


N —- 


2.6.2.3 Frase subordina como obheto preposicional 
Ora cu un frase subordina fungi como obheto preposicional, ta yama 
e frase ey frase di obheto preposicional: 


1. Ela duna importancia na e palabranan cu e profesor a expresa. 
2. E koster a sconde tras di loke Pasto a bisa. 
3a. E mama a keda pensa riba e problemanan cu su yiu a confronta. 


Nota: 

Manera bisa anteriormente (mira e Nota na 2.6.1), tambe den caso 
di frase subordina como obheto preposicional, generalmente e ta 
aparece despues di e predicado, pero e por aparece prome cu e 
predicado tambe, na cuminsamento di e frase: 


3b. (Ta) Tras di loke Pasto a bisa, e koster a sconde. 


2.6.3 Similaridad y diferencia entre obheto preposicional y 
obheto directo 


Similaridad: 

Obheto preposicional ta mustra hopi similaridad cu obheto directo, 
den sentido cu tanto obheto directo como obheto preposicional tin 
e mesun funcion gramatical, esta cu tur dos ta indica e obheto riba 
cua e accion ehecuta pa e suheto ta dirigi. 


Generalmente, mescos cu e obheto directo, e obheto preposicional 
ta consisti di un sustantivo, un pronomber of un frase subordina, 
pero semper introduci pa e preposicion fiho (mira 2.6.2 akiriba). 

Tambe, generalmente, mescos cu e obheto directo, e obheto 
preposicional ta aparece despues di e predicado, pero tin frase 

den cuanan e obheto preposicional, mescos cu e obheto directo, ta 
aparece prome cu e predicado, na cuminsamento di e frase. Mester 
paga tino cu, den e casonan aki, e frase ta cuminsa semper cu e 
preposicion fiho (mira 2.6.1 akiriba). 

Diferencia: 

E diferencia grandi entre obheto preposicional y obheto directo ta cu 
e obheto preposicional semper ta wordo introduci pa un preposicion, 
mientras cu e obheto directo no por tin nunca ningun complemento 
cu ta introducie. 


Otro diferencia grandi entre obheto preposicional y obheto directo 
ta cu obheto preposicional por aparece tambe den frase cu 
predicado nominal (por ehempel den e frase Polis a keda satisfecho 
cu comportacion di e publico), mientras cu obheto directo no por 
aparece hamas den frase cu predicado nominal. 


2.6.4 Diferencia entre obheto preposicional y complemento 
adverbial 

Tin biaha ta dificil pa distingui un obheto preposicional for di un 

complemento adverbial cu ta aparece introduci pa un preposicion. 

E diferencia ta cu e preposicion cu un obheto preposicional ta 

cuminsa cu ne ta un preposicion fiho (no por reemplas'e), mientras 

cu e preposicion cu un complemento adverbial ta cuminsa cu ne ta 

variabel (por reemplas'e): 


1. Ela profundisa su mes den e buki den avion. 
2. Semper nos ta tene cuenta cu otro hende. 
3. Semper e ta warda su yiu den cura di scol. 


Den caso di frase 1 den e buki ta obheto preposicional (e verbo 
profundisa (bo mes) semper ta compaña pa e preposicion fiho den: 
profundisa (bo mes) den algo; no por reemplas'e), mientras cu 

den avion ta complemento adverbial di luga (por reemplas'e, por 
ehempel, pa: den auto, na cas, canti awa etc.). 

Den caso di frase 2 cu otro hende ta claramente obheto 
preposicional, pa motibo cu semper e preposicion fiho cu ta 
compaña e expresion tene cuenta (no por reemplas'e). 

Pero den caso di frase 3 den cura di scol ta claramente un 
complemento adverbial di luga (por reemplas'e, por ehempel, pa: 
den auto, pafo di scol, parib'i scol etc.). 

Den caso di duda entre obheto preposicional y complemento 
adverbial ta e nificacion di e verbo den su relacion cu e preposicion 
ta determina kico ta e caso. Den caso di obheto preposicional e 
preposicion semper ta mara na e verbo (preposicion fiho). Den caso 
di un complemento adverbial cu ta cuminsa cu un preposicion, e 
preposicion no ta mara na e verbo, sino na loke ta sigui. 


2.6.5 Predicado cu obheto preposicional (verbo cu 
preposicion fiho) 
Obheto preposicional por aparece cu predicado verbal y cu 
predicado nominal. Den e skema akibou ta parti e predicadonan cu 
por tin un obheto preposicional segun e preposicion fiho. Na cada 
preposicion a pone algun combinacion cu verbo so y/of cu verbo 
cu otro categoria di palabra. Generalmente por haya combinacion 
di verbo copulativo cu parti nominal na e kolom cu ta trata verbo + 
adhetivo of adverbio. Por haya tambe algun expresion verbal cu ta 
aparece cu obheto preposicional. Ta bon pa nota cu tin verbo cu 
ta aparece cu mas di un preposicion fiho (tin biaha cu diferencia di 
nificacion). No mester considera cu e skema aki tin tur posibilidad di 
predicado cu obheto preposicional. 

preposicion | combinacion cu un verbo so combinacion cu verbo + combinacion cu verbo 
fiho sustantivo + adhetivo of adverbio 
bou di cay bou di 
contra defende (bo mes) contra, lanta 
contra, peca contra, por contra, 
protesta contra 
cu anda cu, atende cu, blof cu, bay di acuerdo cu, paga tino cu, | cera conoci cu, dal 
bringa cu, caba cu, casa cu, ta di acuerdo cu, tene cuenta aden cu, haci bon 
compara cu, conta cu, contribui | cu, tene compasion cu, tin cu, ta encanta cu, ta 
cu, cuminsa cu, cumpli cu, compasion cu, tin problema cu satisfecho cu, keda 
custuma cu, diferencia cu, satisfecho cu 
encarga cu, kibra cu, mete cu, 
pas cu, pusta cu, relaciona cu, 
simpatisa cu, sofia cu, worry cu 
den concentra den, confia den, tin confiansa den, tin parti den, ta desapunta den 
duda den, kere den, participa tuma parti den 
den, profundisa den 
di abusa di, acusa di, aleha coy screment di, duna relato di, ta consciente di, ta 
di, consisti di, depende di, forma parti di, haci caso di, haci convenci di, ta namora 
distancia di, duda di, gosa di, cherche di, haci mofa di, haci di, ta orguyoso di, ta 
keha di, libera di, probecha di, (mal) uzo di, haya screment sigur di 
sali di, sufri di, tende di di, saca probecho di, sinti falta 
di, ta na altura di, tin asco di, 
tin berguensa di, tin duele di, 
tin gana di, tin miedo di, tin 
necesidad di, tuma nota di 
for di sali for di 
na abona na, apela na, atene (bo dirigi palabra na, duna atencion | ta adicto na, ta fiel 
mes) na, contribui na, dedica na, | na, duna cuenta na, duna na, ta gradicido na, 
mantene na, mara na, participa importancia na, haci apelacion ta namora na, para 
na, pertenece na, referi na, na, haci peticion na, paga/pone keto na 
somete na, tene (bo mes) na tino na, tuma parti na 
pa pidi pa, tira pa, wak pa tin oido pa, tin respet pa, tuma ta hambra pa, bin na 
parti pa remarca pa 
riba abona riba, basa (bo mes) riba, | haci redo riba, ta jaloers riba 
bin bek riba, concentra riba, paga/pone tino riba, pone 
confia riba, manda riba, papia enfasis riba, tin rabia riba 
riba, pensa riba, spera riba, 
stens riba 
tocante conta tocante, discuti tocante, duna relato tocante 
pensa tocante 
tras di bay tras di, sconde tras di ta loco tras di 

Tambe tin ehempel di preposicion combina cu mas verbo: tin di 
haber cu, tin di haci cu. 


53 


28/10/2015 14:24:57 


2.7 Complemento adverbial 


2.7.1 Definicion 

Complemento adverbial ta e parti di frase cu ta specifica mas 
detayadamente of ta modifica loke e predicado ta expresa. Tin 
biaha e complemento adverbial ta specifica of modifica henter e 
frase y no solamente loke e predicado ta expresa: 


1. E hungadota core pocopoco. 
2. Tinchi ta come mucho pura. 


3. Talbes awa lo cay mañan. 





Den e ehempelnan 1 y 2 e parti Italico ta e complemento adverbial 
y e parti subraya ta e predicado. Den e casonan ey e complemento 
adverbial ta specifica mas detayadamente loke e predicado ta 
expresa, pero den caso di frase 3 e complemento adverbial Talbes 
ta modifica henter e frase awa lo cay mañan. Den e frase modifica 
mañan tambe ta complemento adverbial. 


E elementonan cu por fungi como complemento adverbial ta: 
adverbio, sustantivo, complemento introduci pa preposicion y frase 
(subordina). 


(Pa loke ta preposicion y su relacion cu complemento adverbial, 
mira tambe Manual di Gramatica di Papiamento — Morfologia, Cap. 
10 Preposicion y 2.6.4 akiriba.) 


2.7.2 Clasificacion 

Ta clasifica complemento adverbial (cu lo sigui denomina 
simplemente complemento) den subcategoria segun nan nificacion. 
Den e siguiente subparagrafnan ta trata e siguiente subcategorianan 
di complemento: di luga, tempo, modo, cantidad of grado, compania, 
causa of causalidad, medio, finalidad, afirmacion, negacion y 
modalidad. Ademas di e subcategorianan aki tin complemento 

di duda, frecuencia, midi, consecuencia, condicion, concesion, 

circunstancia, restriccion, proporcion y comparacion. (Por mira algun 
di e complementonan aki trata na 4.2.2 Frase (di complemento) 
adverbial.) 


2.7.2.1 Complemento di luga 
Complemento di luga ta specifica: 
1. eluga na unda loke ta expresa den e frase ta sosode of ta situa; 
2. e direccion pa unda of (for) di unda un elemento indica den 
e frase (generalmente e suheto) ta move. Sa denomina e 
complemento aki tambe complemento di direccion. 


I. E luga na unda loke ta expresa den e frase ta sosode of ta situa: 


Aki su ruman mayo ta biba. 
Mi ruman ta traha den un edificio masha bunita. 


Caminda cu e hofi ta tabatin yen di yerba shimaron. 


IS 


II. E direccion pa unda of (for) di unda un elemento indica den e 
frase ta move: 


Cu speed di jet el a sali bay pafo. 
Nan a yega stadion na tempo. 
E atletanan a core di Santa Cruz te Tanki Flip. 


SNS 


Den e ehempelnan e parti Italico ta e complemento di luga y e parti 
subraya ta e resto di frase of e predicado (cu suheto). 


Nota: 

Den e caso di frase 3 na II e papiado ta expresa tanto (for) di unda 
(di Santa Cruz) como pa unda (te Tanki Flip) e elemento indica 
den e frase (e suheto) ta move. E complemento di luga ta wordo 
introduci pa un preposicion. 

2.7.2.2 Complemento di tempo 

Complemento di tempo ta specifica: 

1. e momento specifico cu loke ta expresa den e frase ta sosode of 
e periodo den cua e ta sosode; 

2. eduracion di loke ta expresa den e frase. 


I. E momento specifico cu loke ta expresa den e frase ta sosode of e 
periodo den cua e ta sosode: 


Ki día bo ta cuminsa traha? 


Mañan nos ta bay pasa dia cerca Madushi. 
Tempo mi tabata studia mi a biaha hopi. 


Led in 


II. E duracion di loke ta expresa den e frase: 


Tres dia largo e sacerdotenan mester a yuna. 
E pober tin e malesa ey for di dia cu el a nace. 


E catibonan tabata traha di mainta trempan te anochi laat. 


calli ele 


Den e ehempelnan e parti Italico ta e complemento di tempo y e 
parti subraya ta e resto di frase of e predicado (cu suheto). 


Nota: 

Den e caso di frase 3 na II e papiado ta expresa e duracion cu dos 
complemento di tempo cu ta complementa otro (di mainta ... te 
anochi ...). Den e casonan aki e complemento (di tempo) ta wordo 
introduci pa un preposicion. 


2.7.2.3 Complemento di modo 
Complemento di modo ta determina con ta efectua e accion expresa 
den e predicado: 


Un cientifico mester traha cu eficiencia y precision. 
E ta core auto tremendamente bon, pero su ruman ta core miho. 
Den algun departamento di gobierno nan ta opera den secreto. 


DIS 

Den e ehempelnan e parti Italico ta e complemento di modo y e parti 
subraya ta e predicado. 


(Mira tambe 2.6.4 mas ariba y 2.8.2 mas abou) 


2.7.2.4 Complemento di cantidad of di grado 
Complemento di cantidad ta indica si loke e predicado ta expresa 
ta conta den su totalidad of no y complemento di grado ta indica 
e intensidad di loke e predicado ta expresa. Tanto complemento 
di cantidad como complemento di grado ta duna contesta na e 
pregunta: Na cua medida? (Con hopi? Na ki grado?). 


I. Complemento di cantidad: 
E tesis doctoral di Joyce ta practicamente cla. 


Na Dimas e inmigrantenan a para casi dos ora den higr'i solo. 
Legislacion tocante derecho di autor ta completamente anticua. 


ANS 


II. Complemento di grado: 


Na Siberia ta demasiado friu den winter. 
Den e dianan aki temperatura a baha un tiki. 
Amanda ta un mucha muhe masha bunita. 


IA 


Den e ehempelnan e parti Italico ta e complemento di cantidad of di 
grado y e parti subraya ta e predicado. 


Nota: 

Ta notabel cu tur dos complemento por ta tanto parti di frase (frase 2 
na I y frase 2 na II) den caso di predicado verbal, como pida di parti 
di frase (tur otro frase) den caso di predicado nominal. Den e caso 
aki e complemento ta forma parti integral di e predicado nominal. 


2.7.2.5 Complemento di compania 
Complemento di compania ta specifica hunto cu ken (of kico den 
caso di animal) e suheto ta efectua loke e predicado ta expresa: 
a 57 

1. Isabel a bay cana na Linear Park cu su dos cachonan. 
2. Frido a biaha pa Mexico cu e team di futbol. 
3. Frecuentemente Mencho tabata balia cu Norma. 


Den e ehempelnan e parti Italico ta e complemento di compania y e 
parti subraya ta e predicado (cu suheto). 


Nota: 

E complemento di compania por aparece tambe mesora patras di 
e predicado, por ehempel na frase 1: Isabel a bay cana cu su dos 
cachonan na Linear Park. Esaki ta conta analogicamente pa e otro 
dos frasenan. 


2.7.2.6 Complemento di causa(lidad) 

Complemento di causa of di causalidad ta manifesta e rason, motibo 
of causa di loke ta expresa den e frase. E ta contesta e pregunta: 
Pakico? of Dicon?: 


1. Pa motibo di awasero a cancela tur e weganan. (rason of motibo) 
2. Leo a hiba su auto bek garashi, pasobra e no a keda bon. (causa) 


3. A causa di e accidente tabatin un fila largo di auto riba caminda. 
(causa of motibo) 


Den e ehempelnan e parti Italico ta e complemento di causa(lidad) y 
e parti subraya ta e resto di frase. 


Nota 1: 
Manera por nota, e complemento di causa(lidad) por aparece tanto 
na cuminsamento di frase como na final di frase. 


Nota 2: 
Manera por ripara den ehempel 2, e complemento di causa(lidad) 
por ta un frase subordina tambe. 

Nota 3: 

Por ripara cu no semper ta masha cla ki ora ta trata di rason, di 
motibo of di causa; tin biaha un elemento gramatical, manera 
pasobra, por indica sea rason, motibo of causa. P'esey den e caso 
aki a opta pa trata tur tres bou di e termino general complemento 
di causa(lidad). Den frase 1 por mira awasero como e rason pa 
cual a cancela tur e weganan, pero e elemento gramatical uza mes 
(Pa motibo di) ta indica awasero como motibo. Mescos por bisa 

di frase 2 y 3 pa loke ta causa of motibo. Ta depende (for) di cua 
punto di bista ta sali pa haya sa ta cua di e tres fenomenonan e 
complemento adverbial ta denota. 


2.7.2.7 Complemento di medio of di instrumento 
Complemento di medio of di instrumento ta indica e medio of e 
instrumento cu cua ta ehecuta loke e resto di e frase ta expresa. E 
ta contesta e pregunta: Cu kico? E complemento aki por aparece 
unicamente den frase cu predicado verbal cu ta denota un accion: 


1. Isterida a bres e porta cu un paticabra. 


2. E muchanan a bay stadion cu bus, no na pia. 
3. Cu yudansa di e bisiñanan Mirlanda a drecha su cas. 


Den e ehempelnan e parti Italico ta e complemento di medio of di 
instrumento y e parti subraya ta e resto di frase. 


2.7.2.8 Complemento di finalidad 

Complemento di finalidad ta expresa e obhetivo, meta of proposito 
cu e suheto ta persigui cu cumplimento di loke e predicado ta 
denota. E ta contesta e pregunta: Pa (haci) kico? Generalmente 

e complemento di finalidad ta aparece den un frase subordina 
introduci pa e preposicion pa: 


1. E pashentnana bay afo pa busca mehoransa pa nan salud. 
2. Cruz Cora a tene su collect pa por yuda hende den necesidad. 
3. Polis tabata presente na e manifestacion pa mantene ordo y 
trankilidad. 
2} 59 

Den e ehempelnan e parti Italico ta e complemento di finalidad y e 
parti subraya ta e resto di frase, cu ta expresa loke e suheto a haci 
of e estado den cua e tabata. 


2.7.2.9 Complemento di afirmacion 

E complemento di afirmacion ta afirma mas expresamente of menos 
expresamente e contenido di e frase. Mayoria di biaha ora uza e 
complemento di afirmacion tin implicitamente of explicitamente un 
contrariedad presente den e contexto: 


1. Indudablemente Maritza lo slaag pa su examen. 
2. Milly si a come tur su cuminda. 
3. Boso ta pensa cu Anchi lo no balia cu mi, pero e lo balia cu mi sigur. 


Den e ehempelnan e parti Italico ta e complemento di afirmacion. 


Nota: 

Pa loke ta e contrariedad presente den e contexto, por tuma ehempel 
2 akiriba, caminda implicitamente por deduci cu un otro persona no a 
come su cuminda. Den caso di un contrariedad explicito, por pensa 
den un frase manera: Milly sí a come tur su cuminda, pero Cesar no. 
Esey ta sali bon na cla den ehempel 3 tambe. 


2.7.2.10 Complemento di negacion 
E complemento di negacion ta nenga loke e frase of parti di e frase 
ta denota: 


1. Milly no a come tur su cuminda. 
2. Mi ta pusta cu Anchi lo no balia cu mi tampoco. 
3. Nunca mi no sa haci nada den fin di siman. 


Den e ehempelnan e parti Italico ta e complemento di negacion. 


Pa un descripcion completo di Complemento (adverbial) di 
negacion, mira Cap. 5. 

2.7.2.11 Complemento di modalidad 

Generalmente complemento di modalidad ta referi na henter e 
frase; e ta trece un opinion of huicio di e hablante tocante loke e ta 
expresa: 


1. Casualmente mi tin placa na banco ainda. 
2. Posiblemente Ministro Leo lo tin di biaha pa Hulanda. 
3. Probablemente e conferencia lo no sigui pa falta di interes. 


Den e ehempelnan e parti Italico ta e complemento di modalidad. 


Pa un descripcion completo di Complemento (adverbial) di 
modalidad, mira Cap. 8. 


Nota: 

Luga di complemento adverbial 

Complemento adverbial ta e parti di frase mas movibel. Por 
desplas'e di un luga pa otro den frase. Generalmente e ta aparece 
na cuminsamento of na final di frase (manera por nota den e 
ehempelnan duna), pero e por aparece tambe den e parti paden di 
e frase prome of despues di e predicado of (den algun caso) como 
parti integral di e predicado: 


1. Mañan ami tambe lo biaha pa Corsou. (prome cu predicado) 
2. Aruba lo hunga talbes contra Trinidad. (despues di predicado) 
3. Na Siberia ta demasiado friu den winter. (parti integral di e 


predicado) 
2.8 Complemento di suheto y complemento di obheto 
2.8.1 Definicion 


Complemento di suheto of complemento di obheto ta complemento 
cu ta specifica of cualifica respectivamente e suheto of e obheto. 
Den caso di obheto por ta obheto directo, obheto indirecto of 
obheto preposicional. Pa motibo di e relacion cu nan tin cu e 

predicado tanto complemento di suheto como complemento di 
obheto (directo, indirecto of preposicional) ta conoci tambe como 
complemento predicativo. Den e subcapitulo aki nos ta limita nos 
na complemento di suheto y na complemento di obheto directo: 


1. Semper Melisa tabata cana bay scol masha contento. 
2. Hopi hende ta considera Betico Croes un heroe. 
3. E obreronana verf tur e portanan colo di oro. 





Den ehempel 1 e parti Italico ta complemento di suheto y e parti 
subraya ta e suheto. Den e ehempelnan 2 y 3 e parti Italico ta 
complemento di obheto directo y e parti subraya ta e obheto directo 
respectivo. 


Nota: 

Den caso di complemento di suheto ta trata di un specificacion of 
cualificacion di e suheto den cua e verbo cu ta nucleo di e predicado 
no ta un verbo copulativo, sino un verbo independiente. Ora uza 
verbo copulativo como nucleo di e predicado pa specifica of cualifica 
e suheto, ta trata di frase cu predicado nominal. Den e ultimo caso 
aki nos ta denomina e complemento di suheto parti nominal di e 
predicado. (Mira 2.2.4.2 Predicado nominal y 2.8.4 mas abou.) 


2.8.2 Diferencia entre complemento predicativo y 
complemento adverbial 
Manera indica akiriba e complemento predicativo por ta 
complemento di suheto of complemento di obheto (directo, indirecto 
of preposicional). E complemento predicativo ta un complemento 
cu tin cierto relacion cu e predicado, pero e relacion directo ta bien 
sea cu e suheto, bien sea cu e obheto. Den caso di complemento 
adverbial ta trata di un parti di frase cu ta specifica of modifica loke 
e predicado ta expresa. E complemento adverbial ta directamente y 
solamente relaciona cu loke e predicado ta expresa y no cu e suheto 
of e obheto (directo, indirecto of preposicional): 

1. Semper Melisa tabata cana bay scol masha contento. 

Den e caso aki, e complemento di suheto masha contento ta 
relaciona directamente cu e suheto Melisa y no cu su canamento. 
Melissa ta masha contento y e ta cana bay scol. E canamento no ta 
‘masha contento”. 





2. E obreronan a verf tur e portanan colo di oro. 

Den e caso aki, e complemento di obheto directo colo di oro ta 
relaciona directamente cu e obheto directo tur e portanan y no cu e 
verfmento. E obreronan a verf tur e portanan y e resultado ta cu tur 
e portanan a keda colo di oro. E verfmento no ta ‘colo di oro”. 


3. E hungado ta core pocopoco. 

Den e caso aki, e complemento adverbial pocopoco ta relaciona 
directamente cu e coremento, esta cu loke e predicado ta expresa, y 
no cu e suheto. E coremento ta pocopoco. 


4. Ayera Madushi a cushina cabrito. 

Den e caso aki, e complemento adverbial ayera ta relaciona 
directamente cu e cushinamento, esta cu loke e predicado ta 
expresa, y no cu e suheto ni cu e obheto directo. E cushinamento 
tabata ayera. 


2.8.3 Complemento di suheto 

Manera splica anteriormente, e complemento di suheto ta specifica 
of cualifica e suheto, mientras den e frase ta uza un verbo 
independiente como nucleo di e predicado: 


1. Cu su pia den gips e obrero a drenta e fabrica. 
2. Masha preocupa Chepi a skirbi e carta pa Hues. 
3. Yen di admiracion Stan a para contempla e cuadranan. 


Den e ehempelnan e parti Italico ta complemento di suheto y e 
parti subraya ta suheto. 

2.8.4 Diferencia entre predicado nominal y predicado 
verbal cu complemento di suheto 
Predicado nominal ta e predicado cu ta consisti di un verbo 
copulativo (acompafia of no pa particula) y un sustantivo, un 
adhetivo, un pronomber of un frase. E predicado nominal ta consisti 
di dos parti: e parti verbal di e predicado (e verbo copulativo 
acompafia of no pa particula) y e parti nominal di e predicado (e 
sustantivo, adhetivo, pronomber of frase): 


1. Su ruman a bira dokter. 

Den e caso aki a bira dokter ta e predicado nominal: a ta e particula, 
bira ta e verbo copulativo y dokter ta e sustantivo. Ta trata di 
predicado nominal cu verbo copulativo como nucleo. A bira ta e parti 
verbal di e predicado y dokter ta e parti nominal di e predicado. 


(Mira 2.2.4.2 Predicado nominal y e Nota na 2.8.1.) 


Den caso di predicado verbal cu complemento di suheto, e 
complemento aki ta specifica of cualifica e suheto, y e verbo cu ta 
uza den e predicado como nucleo semper ta un verbo independiente 
y no por ta nunca un verbo copulativo, pasobra ta trata di predicado 
verbal. E complemento di suheto ta directamente relaciona cu e 
suheto. 


2. Masha preocupa Chepi a skirbi e carta pa Hues. 

Den e caso aki, a ta e particula y skirbi ta e verbo independiente; 
no ta trata, pues, di predicado nominal cu verbo copulativo. Como 
ta trata di un verbo independiente skirbi, e complemento di suheto 
masha preocupa ta relaciona directamente cu e suheto Chepi y no 
cu e skirbimento. Chepi tabata masha preocupa y el a skirbi e carta 
pa Hues. 


2.8.5 Complemento di obheto directo 
E complemento di obheto directo ta specifica of cualifica e obheto 
directo. En bista cu ta trata di obheto directo, esaki ta nifica cu 

ta trata semper di frase den cua ta uza un verbo independiente 
transitivo como nucleo di e predicado: 


1. Hues a declara e acusadonan culpabel. 
2. Awe e director a haya e bailarinanan mas contento. 
3. E mucha muhe a mira su yoncuman sinta den park. 


Den e ehempelnan e parti Italico ta complemento di obheto directo 
y e parti subraya ta obheto directo. 

3 COORDINACION Y YUXTAPOSICION 
3.1 Coordinacion 


3.1.1 Introduccion 

Coordinacion ta un construccion gramatical cu ta consisti di dos of mas 
palabra, dos of mas grupo di palabra of dos of mas frase independiente 
uni y relaciona cu otro pa medio di un conhuncion coordinativo. Den 
caso di palabra of grupo di palabra, semper e palabranan of e gruponan 
di palabra tin e mesun funcion sintactico y e mesun balor semantico. 
Den caso di frase, semper e frasenan tin un relacion logico cu otro y e 
frase resultante ta un frase componi coordinativo: 


1. Mia cumpra carson cu camisa. (palabra como obheto directo) 

2. Maria ta gusta laba auto y strica pafia. (grupo di palabra como 
obheto directo) 

3. E mamata cansa, pero e ta keda haci trabou di cas. (frase 
componi coordinativo) 











Nota: 
Den e ehempelnan duna den e capitulo aki e conhuncionnan ta 
aparece Italico. 


(Mira 1.4.1.2 Frase componi y Manual di Gramatica di Papiamento- 
Morfologia, 8.3.1 Conhuncion di coordinacion.) 


3.1.2 Clasificacion 

Ta distingui tres clase di coordinacion: coordinacion di palabra como 
parti di frase, coordinacion di grupo di palabra como parti di frase y 
coordinacion di frase: 


1. Ni Mirna ni Casper no ta na cas. (coordinacion di palabra) 

2. Anciano riba 80 aña y mucha bou di 10 aña ta come pornada. 
(coordinacion di grupo di palabra) 

3. Bota bay pa traha of bo ta bay pa keiro? (coordinacion di frase) 

3.1.2.1 Coordinacion di palabra 

Coordinacion di palabra ta e construccion den cual un conhuncion 
coordinativo ta uni y relaciona palabra cu otro cu tin e mesun funcion 
sintactico y e mesun balor semantico: 


1. Willem y Juan ta bay biblioteca otro siman. (coordinacion di 
suheto) 

2. E ta yora of (ta) rabia cada rato. (coordinacion di predicado) 

3. Nan kier cumpra cas y auto. (coordinacion di obheto directo) 


Willem mescos cu Juan tin e mesun funcion sintactico, pasobra tur 
dos ta suheto di e frase y e mesun balor semantico, pasobra, den 

e caso aki, tur dos ta ser humano. Yora y rabia tin e mesun funcion 
sintactico, pasobra tur dos ta nucleo di e predicado, y e mesun balor 
semantico, pasobra, den e caso aki, tur dos ta expresion emocional 
di ser humano. Cas y auto tin e mesun funcion sintactico, pasobra 
tur dos ta obheto directo, y e mesun balor semantico, pasobra, den 
e caso aki, tur dos ta obheto concreto. 


Nota: 
Paga tino cu na frase 2, den e di dos predicado e particula ta 
opcional. 


3.1.2.2 Coordinacion di grupo di palabra 

Coordinacion di grupo di palabra ta e construccion den cual un 
conhuncion coordinativo ta uni y relaciona grupo di palabra cu otro 
cu tin e mesun funcion sintactico y e mesun balor semantico: 


1. E cas cora y e cas geel ta di mi tata.(coordinacion di suheto) 

2. E regla aki ta valido tanto pa scol publico como pa scol priva. 
(coordinacion di obheto preposicional) 

3. Nie sapato oraño ni e tas cora (no) a keda bon cu e shimis 
berde cu e tabatin bisti.(coordinacion di suheto) 

Analogicamente na 3.1.2.1 por conclui cu e elementonan uni 
y relaciona cu otro pa medio di e respectivo conhuncionnan 
coordinativo den cada frase tin e mesun funcion sintactico y e 
mesun balor semantico. 


3.1.2.3 Coordinacion di frase 

Coordinacion di frase ta e construccion den cual un conhuncion 
coordinativo ta uni y relaciona frase independiente cu otro y manera 
bisa na 3.1.1 e frasenan tin un relacion logico cu otro y e frase 
resultante ta un frase componi coordinativo: 


1. Ela baña y el a bisti. 
2. Bota bay baña of bo ta bay drumi? 
3. Mita malo, pero mi ta bay traha. 


Den frase 1 El a baña ta un frase riba su mes y el a bisti tambe ta 
un frase riba su mes. Cada frase tin su propio nificacion completo 
y nan no ta depende di otro, pero nan tin un relacion logico cu otro. 
Mescos por bisa di e otro dos frasenan. 


Tin diferente forma di coordinacion di frase. E diferente formanan 
aki ta depende di e clase di conhuncion coordinativo. A base di e 
diferente clasenan di conhuncion coordinativo ta categorisa frase 
componi coordinativo den copulativo, disyuntivo y adversativo: 


I. Copulativo 

Frase componi coordinativo copulativo ta frase cu pa medio di 
conhuncion coordinativo copulativo ta indica un numeracion of un 
adicion: 


— 


Mi ta traha na computer y mi yiu ta wak television. 

2. Ni Akira no ta bay cine ni Yeremias no ta bay stadion awe. 
Mi ta abona na un matutino, tambe mi ta abona na un revista 
nobo. 

Il. Disyuntivo 

Frase componi coordinativo disyuntivo ta frase cu pa medio di 
conhuncion coordinativo disyuntivo ta presenta un alternativa of un 
dilema: 


1. Seabota studia e capitulo di preposicion, sea bo ta studia e 
capitulo di conhuncion. 

2. Strafio ta cu unora mi ta sinti bon, otro ora mi ta sinti malo. 

3. Boa hacie pasobra bo a pensa cu ta corecto of pasobra ami a 
insisti? 


III. Adversativo 

Frase componi coordinativo adversativo ta frase cu pa medio di 
conhuncion coordinativo adversativo ta expresa un oposicion of un 
contrariedad: 


1. E ta perdi, pero e speransa tey cu por hay'e. 
2. Ami kier sinta dilanti, sino mi ta bay. 
3. Tur hende tabata contra dje, sinembargo e no a flakia. 


3.1.3 Forma extraordinario di coordinacion 

Ta distingui tres forma extraordinario di coordinacion: 

1. Coordinacion cu e conhuncion coordinativo copulativo y 

2. Coordinacion cu e conhuncion coordinativo disyuntivo of 

3. Coordinacion cu e conhuncionnan coordinativo adversativo ma of 
pero 


3.1.3.1 Coordinacion cu e conhuncion coordinativo 
copulativo y 

Coordinacion cu e conhuncion coordinativo copulativo y na un 

forma extraordinario ta aparece den coordinacion di condicion, 

coordinacion di comentario, coordinacion di introduccion, 

coordinacion di adicion y coordinacion di intensificacion. 

I. Coordinacion di condicion 

Coordinacion di condicion ta coordinacion den cual den e prome 
parti ta expresa un condicion (den forma di conseho, ordo of deseo) 
y den e di dos parti ta indica e consecuencia si cumpli of no cumpli 
cu e condicion: 


1. Studia duro y lo bo slaag. (conseho) 
2. Keda sin presenta y lo bo ta for di trabou. (ordo) 
3. Pidi mi y lo mi yuda bo. (deseo) 


II. Coordinacion di comentario 

Coordinacion di comentario ta coordinacion den cual ta duna un 
comentario adicional na loke a bisa anteriormente. E comentario 
adicional ey por ta un specificacion of un coreccion. Den e 
construccion aki, banda di uza e conhuncion y, ta uza strepi (-) pa 
indica cu ta un frase intercala: 


1. Un homber grandi - y e ta un coronel - a subi trapi den pura. 


(specificacion) 

2. Mi yiu a haya un cacho - y pa colmo un chow chow - regalo. 
(specificacion) 

3. Nelson a haya un cacho - y no un pushi - den nos cura. 
(coreccion) 


III. Coordinacion di introduccion 

Tin biaha den idioma papia ta haci uzo di e conhuncion y como 
introduccion di un frase acopla na e situacion of na e contexto, sin 
ningun relacion cu un frase anterior: 


— 


Y kico meneer ta desea? (situacion) 
Y ata nos aki atrobe cu nos quiz escolar! (situacion) 
3. Y awor algo otro: unda boso a bay den vakantie? (contexto) 


Y 

IV. Coordinacion di adicion 

Den coordinacion di adicion ta uza e conhuncion y pa coordina 
numeral cu otro, manera den un suma. Den e construccion aki por 
uza e conhuncionnan cu, plus y mas na luga di y como alternativa: 


Tres y cinco ta ocho. 
Tres cu cinco ta ocho. 
Tres plus cinco ta ocho. 
Tres mas cinco ta ocho. 


ee 


V. Coordinacion di intensificacion 

Den coordinacion di intensificacion ta uza e conhuncion y pa 
coordina elementonan gramatical identico cu otro pa duna un efecto 
intensificado na un cantidad, un actividad of un caracteristica: 


1. Miles y miles di aña pasa dinosaurio tabata existi. (cantidad) 

2. Ela busca y busca. (actividad) 

3. Henter dia e ta sinta papia y papia te laga bo kens. 
(caracteristica) 


Otro forma cu ta uza den Papiamento pa duna un efecto 
intensificado ta reduplicacion. (Mira Dijkhoff (2000), pagina 95.) 


3.1.3.2 Coordinacion cu e conhuncion coordinativo 
disyuntivo of 

Coordinacion cu e conhuncion coordinativo disyuntivo of na 

un forma extraordinario ta aparece den frase cu ta introduci 

un alternativa, un duda of un reformulacion di loke a expresa 


anteriormente: 

1. Sigui cana! Of bo kier haya un proces-verbaal? (alternativa) 

2. Bota bay come cu nos? Of bo no tin gana? (duda) 

3. Porfin e ta sintie mas contento, of miho bisa, porfin e no ta sinti 


su mes hopi tristo mas. (reformulacion) 


Id VOLLVNVIS Id TVANVIN 


72 


Syntax.indd 72 28/10/2015 14:24:59 


Den ehempel 1 e prome parti ta un mandato. E di dos parti ta duna e 
alternativa cu si no sigui e mandato, esey por tin consecuencia. 

Den ehempel 2 ta indica un duda relaciona cu e relevancia di e 
peticion. Esaki tambe por sosode den caso di un ordo of mandato. 
Den ehempel 3 e papiado tin e necesidad di, entre otro, coregi, 
perfecciona, amplia. Den e casonan aki por uza e conhuncion of 
tambe combina cu preferiblemente, a lo menos, miho, por lo menos etc. 


3.1.3.3 Coordinacion cu e conhuncion coordinativo 
adversativo ma of pero 

Coordinacion cu e conhuncion coordinativo adversativo ma of pero 

na un forma extraordinario ta aparece den frase cu ta expresa 

asombro of desaprobacion, den frase pa distancia di un peticion of 

pregunta, of pa caba un combersacion of entama un topico nobo. 

Generalmente e fenomeno aki ta mas comun den idioma papia: 


I. Coordinacion pa expresa asombro of desaprobacion 

Den caso cu e papiado haya su mes den un situacion diferente di 

loke el a spera of di loke, segun e, mester ta, e ta expresa asombro of 
desaprobacion pa medio di un frase introduci pa e conhuncion ma of pero: 


1. Pero esey bo no por bisa! (desaprobacion) 
2. Mata kico esaki ta? (asombro) 
3. Pero tur esey no tabata necesario! (desaprobacion) 


Nota: 

Tin caso den cual e papiado ta expresa asombro of desaprobacion 
haciendo uzo di e conhuncion coordinativo adversativo toch na un 
forma interogativo na final di frase: 

Hesuse! Esey bo no por bisa, toch? 


II. Coordinacion pa expresa contrariedad 

Den caso cu e papiado comunica algo y seguidamente e kier bisa 

algo cu ta contene un contrariedad respecto di loke el a caba di 

comunica, e ta expresa esey pa medio di un frase introduci pa e 
conhuncion ma of pero: 

1. Conbieubota? Pero kisas mi no mag di puntra esey. 
2. Pasa paden, ma mi no por garantisa bo cu e tey. 
3. Mi no mag di conta niun hende, pero Papa tabata malo ayera. 


IIT. Coordinacion pa caba un combersacion of entama un topico nobo 
Ora cu e papiado kier caba un combersacion den cual e ta involucra 
of kier cambia di topico, e ta expresa esey tambe pa medio di un 
frase introduci pa e conhuncion ma of pero: 


1. (...) Pero awor algo otro, señora, kico a keda palabra cu e sindicato? 
2.  (...) Ma ban lag'e te aki! 
3. (...) Esaki tabata sustantivo, pero awo laga nos wak adhetivo. 


3.1.4 Elipsis den frase componi coordinativo 

Elipsis ta e omision di un palabra, grupo di palabra of parti di frase 
cu ta crea un construccion sintactico incompleto, pero comprendibel. 
Elipsis den frase coordinativo ta posibel, entre otro, ora uza e 
conhuncionnan y, ni, tambe, of y pero: 


1. Mi kier sa ken ta tuma vakantie den juli y ken (ta tuma vakantie) 
den augustus. 

2. E ta gusta come pan cu keshi of (pan) cu jam. 

3. Ni e meneer di computer no tabata dunando les di computer, ni 
esun di biologia (no tabata dunando) les di biologia. 


(Mira 1.4.3.6 Frase eliptico.) 
3.2 Yuxtaposicion 


3.2.1 Introduccion 

Yuxtaposicion ta un construccion gramatical den cual tin palabra, 
grupo di palabra of frase uni na otro, pero no pa medio di un 
conhuncion. Generalmente tras di palabra of grupo di palabra ta 
uza un coma of punto coma y den caso di frase un punto na luga di 
e conhuncion: 

1. Matematica, fisica, kimica, biologia ta materia cu por ta dificil pa 
algun studiante. (palabra) 

2. E cascora, e cas geel, e cas blauw; tur ta di e miyonario. (grupo 
di palabra) 

3. Mi a haya e yabinan. Nan a cay patras di e cashi. (frase) 


Ora cu e papiado ta construi un frase componi pa medio di 
yuxtaposicion, e ta considera cu e palabranan, gruponan di palabra 
of frasenan ta relaciona cu otro door di e nificacion cu nan tin. 
P"esey e ta emiti e palabranan, gruponan di palabra of frasenan ey 
cu e mesun entonacion. 


3.2.2 Clasificacion 
Ta distingui yuxtaposicion cu nificacion propio, cu nificacion di frase 
coordinativo y cu nificacion di frase subordinativo. 


3.2.2.1 Yuxtaposicion cu nificacion propio 

Ta papia di yuxtaposicion cu nificacion propio ora cu ta uni elemento 
di idioma di e mesun balor sin conhuncion. E relacion di nificacion 
entre e elementonan ta mas tanto na cadena. E encadenacion aki 
por ta un encadenacion logico of un encadenacion distributivo. 
Ademas tin otro posibilidad, esta esun di contraste alternativo: 


a. Encadenacion logico (por intercala y of ni): 


— 


Hose, Celia, Gerard, Frank, Vivian, Oswald, tur tabat'ey. 

2. Hende no mag di discrimina, no mag di oprimi, no mag di 
esclavisa otro hende. 

3. Afeccion, cariño, amor, tur esaki ta straño p'e. 


b. Encadenacion distributivo (por intercala y of ni): 
1. Tin biaha nan tin miedo, tin biaha nan tin curashi. 


2. Diun banda e ta ode, di otro banda e no por sin dje. 
3. Abo no ta bobo, ami no ta sabi. 

c. Contraste alternativo (por intercala of of 0): 


1. (Ki dia?) Mañan? Awe? 
2. Bota bay?, bo ta keda cas?, (bisa mi). 
3. (Con el a reacciona?) El a rabia? El a hari? 


3.2.2.2 Yuxtaposicion cu nificacion di frase componi 
coordinativo 

Den caso di yuxtaposicion cu nificacion di frase componi 

coordinativo e frasenan tin e mesun balor sintactico cu un frase 

componi coordinativo, sin uzo di e conhuncion coordinativo. E 

relacionnan semantico ta mescos cu den caso di frase componi 

coordinativo: 


1. Ela sali pafo; el a contempla e lama. (relacion copulativo: y) 
2. E ta blauw?; e ta cora? (relacion disyuntivo: of) 
3. E television ta daña; e radio si ta traha. (relacion adversativo: pero) 


3.2.2.3 Yuxtaposicion cu nificacion di frase componi 
subordinativo 

Den caso di yuxtaposicion cu nificacion di frase componi 

subordinativo e frasenan principal y e frasenan subordina tin e 

mesun balor sintactico cu den un frase componi subordinativo, 

sin uzo di conhuncion subordinativo. E relacionnan semantico ta 

mescos cu den caso di frase componi subordinativo: 


1. Ban papia cu e trahadornan; nan por keda convenci di e 
situacion. (relacion di finalidad: pa) 

2. Duna mi e buki; mi mester di dje. (relacion causal: pasobra) 

3. E ta rabia; e no lo yama mi. (relacion consecutivo: p'esey) 


Ademas di e relacionnan aki tin e relacionnan condicional, temporal, 
locativo, concesivo y completivo. 


(Mira Capitulo 4 Subordinacion.) 

4 SUBORDINACION 
4.1 Introduccion 


Subordinacion ta un construccion sintactico cu tin como resultado 

un frase componi subordinativo. Un frase componi subordinativo ta 
consisti di un frase principal y un frase subordina. E frase principal y 
e frase subordina ta uni na otro door di un conhuncion subordinativo. 
E frase subordina ta depende di e frase principal: 


1. Mita bay cas, ora cu mi caba. 
2. Yacuenotabin mas, laga nos bay. 
3. Apenasnosa yega cas, awa a cuminsa yobe. 


Den frase 1 Mi ta bay cas ta e frase principal y ora cu mi caba ta 
e frase subordina. E frase subordina ta cuminsa cu e conhuncion 
subordinativo ora cu. E frase subordina ta complementa e frase 
principal. Analogicamente por splica frase 2, cu e conhuncion 
subordinativo ya cu y frase 3, cu e conhuncion subordinativo 
apenas. 


Nota: 

Manera por ripara e frase subordina por bin na cuminsamento di 
frase of na final di frase. Den e ehempelnan, e conhuncionnan 
ta aparece cu letter Italico. Den caso di frase subordina relativo 
e pronomber relativo ta aparece cu letter Italico. Den e resto di e 
capitulo aki e frasenan subordina ta aparece subraya. 


4.2 Clasificacion 


Den un frase componi subordinativo e frase subordina ta tuma e 
luga cu un parti di frase tin den un frase simpel. Nos ta distingui 

e siguiente frasenan subordina: frase di suheto, frase di obheto 
(directo, indirecto y preposicional) y frase di complemento adverbial. 
(Mira tambe Cap. 2 Parti di frase.) 

Banda di frase subordina cu ta tuma e luga cu un parti di frase tin 
den un frase simpel, tin tambe frase subordina relativo y frase di 
predicado. Esakinan no ta tuma e luga di un parti di frase completo, 
sino e luga di un pida di parti di frase: 


1. Ta logico cu un hende mester skeiro djente tur dia. (frase di suheto) 
2. Mi ta desea pa e practica e deporte ey. (frase di obheto directo) 
3. Bota duna /loke bo a mira hopi importancia. (frase di obheto indirecto) 
4. Oswald a soña cu un hende cu a bin di otro planeta. (frase di 
obheto preposicional) 

5. Sobadje cu el a yega laat, el a rabia cu mi tambe. (frase adverbial) 
6. Ecamisa cu Juan a cumpra ayera ta masha bunita. (frase relativo 
7. Su cacho ta esun cu ta drumi den e sofa ey. (frase di predicado) 


(Pa frase subordina relativo mira 4.2.3 Frase relativo y pa frase di 
predicado mira 4.2.4 Frase di predicado.) 


4.2.1 Frase di suheto y frase di obheto (directo, indirecto y 
preposicional) 

Den un frase componi subordinativo: 

a. efrase subordina di suheto tin e mesun funcion cu e suheto tin 
den un frase simpel; 

b. e frase subordina di obheto (directo, indirecto y preposicional) tin 
e mesun funcion cu e obheto (directo, indirecto y preposicional) 
tin den un frase simpel. 


4.2.1.1 Frase di suheto 
Frase di suheto ta frase cu den un frase componi subordinativo tin e 
mesun funcion cu e suheto tin den un frase simpel: 


1. Loke bo ta conta mi no ta berdad. 
2. Henter e grupo cu a tuma responsabilidad riba dje mester 
resolve e problema aworaki. 


3. Cue no a cuminda e presidente a cay malo cerca esnan 
presente. 

Den frase 1 loke ta un pronomber relativo, den frase 2 cu tambe ta 
un pronomber relativo, cu henter e grupo como antecedente, y den 
frase 3 cu ta un conhuncion subordinativo. 


(Mira tambe Cap. 2.3 Suheto.) 


4.2.1.2 Frase di obheto directo 

Frase di obheto directo ta frase cu den un frase componi 
subordinativo tin e mesun funcion cu e obheto directo tin den un 
frase simpel: 


1. Yeremias ta bisa cu el a hay'e stroba. 
2. Akira no ta lubida /oke bo a primintie. 


3. Mi ta desea pa e yega trabou mas trempan. 


Den frase 1 cu ta un conhuncion subordinativo, den frase 2 loke 

ta un pronomber relativo y den frase 3 pa ta un conhuncion 
subordinativo. Den caso di frase 3 nos tin di haber cu un frase 
desiderativo den cua e frase di obheto directo ta aparece den modo 
subhuntivo (Mira 1.4.3.5 Frase desiderativo). 


(Mira tambe Cap. 2.4 Obheto directo.) 


4.2.1.3 Frase di obheto indirecto 

Frase di obheto indirecto ta frase cu den un frase componi 
subordinativo tin e mesun funcion cu e obheto indirecto tin den un 
frase simpel: 


1. Mita manda esnan cu a inscribi na tempo un invitacion. 
2. Benny a duna e mucha muhe cu el a caba di topa un renchi di 


diamanta. 
3. Ela ofrece un amigo cu el a conoce den su hubentud un 
refresco. 

Den e caso aki e frase di obheto indirecto ta consisti di un 
antecedente (esnan, e mucha muhe y un amigo), sigui pa un frase 
subordina relativo cu ta cuminsa cu e pronomber relativo cu. (Mira 
4.2.3 Frase relativo.) 


Nota: 


Un frase di obheto indirecto tambe por keda precedi pa e 
preposicionnan na of pa: 


1. Ela ofrece un refresco na un amigo cu el a conoce den su 


hubentud. 
2. Edocente a cumpra un regalito pa e alumnonan cu a haya un 
bon rapport. 


(Mira tambe Cap. 2.5 Obheto indirecto.) 


4.2.1.4 Frase di obheto preposicional 

Frase di obheto preposicional ta frase cu den un frase componi 
subordinativo tin e mesun funcion cu e obheto preposicional tin den 
un frase simpel: 


1. Aura a corda riba loke el a priminti su mama. 


2. Mario a soña cu e mucha muhe cu el a topa den park. 
3. Ela asocia e pelicula cu e buki cu el a lesa. 


Den e ehempelnan di cada frase di obheto preposicional ta cuminsa 
cu un preposicion fiho (riba, cu, cu). 


(Mira tambe Cap. 2.6 Obheto preposicional.) 


Nota: 

Manera por ripara, hopi biaha e frase di suheto of di obheto (directo, 
indirecto of preposicional) ta aparece como un frase relativo 

hunto cu e antecedente. Den e casonan ey e fenomeno aki ta 

debi na e echo cu hopi biaha suheto y obheto (directo, indirecto of 

preposicional) ta wordo representa pa un sustantivo of un palabra 
sustantiva. (Mira 4.2.3 Frase relativo.) 


4.2.2 Frase (di complemento) adverbial 

Frase (di complemento) adverbial ta frase (subordina) cu den un 
frase componi subordinativo tin e mesun funcion cu un complemento 
adverbial tin den un frase simpel. E funcion di e frase adverbial ta di 
complementa e informacion duna den e frase principal. Ta clasifica 
frase adverbial den e siguiente subcategorianan: frase adverbial di 
luga of frase locativo, di tempo of frase temporal, di modo of frase 
modal, di condicion of frase condicional, di finalidad of frase final, 

di causa of frase causal, di consecuencia of frase consecutivo y di 
concesion of frase concesivo: 


1. Pasobra awa ta yobe e mester keda den auto. (frase adverbial di 
causa of frase causal) 

2. Sie traha su test bon, e por logra bay over. (frase adverbial di 
condicion of frase condicional) 

3. Ela bay sinta banda di dje cu e intencion di basil'e. (frase 
adverbial di finalidad of frase final) 


4.2.2.1 Frase adverbial di luga (frase locativo) 

Un frase adverbial di luga tin den un frase componi subordinativo e 
mesun funcion cu un complemento adverbial di luga tin den un frase 
simpel: 


1. E ta biba caminda hende no conoce miseria. 
2. Eautoa bolter cerca di e rotonde cu nan a caba di traha. 


3. E tin su oficina na e cas cu su mayornan a laga p'e. 


Nota: 

Mescos cu den caso di frase di suheto of di obheto (directo, indirecto 
of preposicional) tambe frase di (complemento) adverbial sa aparece 
como frase relativo hunto cu e antecedente. 

4.2.2.2 Frase adverbial di tempo (frase temporal) 

Un frase adverbial di tempo tin den un frase componi subordinativo 
e mesun funcion cu un complemento adverbial di tempo tin den un 
frase simpel: 


1. No duna bo opinion tanten cu bo ta trahando na e oficina ey. 
2. Mia bay traha den gobierno asina cu mi a cumpli binti aña di edad. 
3. For di día cu el a yega el a cuminsa traha. 


4.2.2.3 Frase adverbial di modo (frase modal) 

Un frase adverbial di modo tin den un frase componi subordinativo 
e mesun funcion cu un complemento adverbial di modo tin den un 
frase simpel: 


1. Paula ta balia manera cu el a siña na academia. 
2. E ta cushina miho cu cualkier chef na hotel. 
3. E señora ta bebe su remedi segun dokter a recet’e. 


4.2.2.4 Frase adverbial di condicion (frase condicional) 
Frase adverbial di condicion of frase condicional ta frase cu, 
introduci pa un conhuncion condicional, ta specifica e condicion 
necesario pa realisa loke ta expresa den e frase principal: 


1. Milo hacie sí bo pidi mi. 
2. Nos lo sali awe nochi basta cu no yobe. 
3. Mi ta bay cu bo con tal cu bo por trece mi bek. 


4.2.2.5 Frase adverbial di finalidad (frase final) 

Frase adverbial di finalidad of frase final ta frase cu, introduci pa un 
conhuncion final, ta expresa e finalidad of e obhetivo di loke e frase 
principal ta denota: 


1. Ela tuma su remedi pa e por bira bon. 


Ban papia cu e trahadonan a fin cu nan por keda convenci cu e 
situacion ta serio. 


3. Buchi a tuma su retiro cu e idea di lanta su propio negoshi. 

Nota: 
Den caso di frase 3, cu e idea di no ta un conhuncion como tal, sino 
un expresion conhuntivo, esta un expresion cu funcion di conhuncion. 


4.2.2.6 Frase adverbial di causa (frase causal) 

Frase adverbial di causa of frase causal ta frase cu, introduci pa 
un conhuncion causal, ta indica e causa of e motibo di loke e frase 
principal ta denota: 


1. Ela baha (di) peso, pasobra el a tene un dieta. 


2. Lo mi hacie, como cu bo a roga mi. 
3. Tur hende ta contento, en bista cu a soluciona e asunto. 


4.2.2.7 Frase adverbial di consecuencia (frase consecutivo) 
Frase adverbial di consecuencia of frase consecutivo ta frase cu, 
introduci pa un conhuncion consecutivo, ta indica e consecuencia di 
loke ta expresa den e frase principal: 


1. Nos ta bon organisa, di modo cu nos por ehecuta e plan. 
2. Egrupoa paketa tur cos, di manera cu nan ta cla pa muda. 


3. Mayoria no por bin awe tardi, asina ta cu nos a dicidi di pospone 
e reunion. 


4.2.2.8 Frase adverbial di concesion (frase concesivo) 

Frase adverbial di concesion of frase concesivo ta frase cu, introduci 
pa un conhuncion concesivo, ta expresa un obhecion of dificultad 

pa realisa loke ta indica den e frase principal, pero e obstaculo no ta 
impedi su realisacion: 


1. E no tabata mustra burachi, no obstante cu el a bebe hopi 
alcohol. 


2. E ta humilde, aunke e tin hopi placa. 
3. E no a logra haya trabou, maske cuanto el a purba. 

(Pa mas splicacion mira Manual di Gramatica di Papiamento — 
Morfologia, Cap. 5 Adverbio y Cap. 8 Conhuncion y den e buki aki 
2.7 Complemento adverbial.) 


4.2.3 Frase relativo 

Frase subordina relativo, conoci tambe como frase relativo of 
frase adhetival, ta realisa e funcion propio di un adhetivo, formula 
den forma di frase. Frase relativo ta funciona como calificado of 
specificado di e sustantivo of palabra sustantiva cu ta preced'e, 
yama antecedente. P'esey ta yama frase relativo frase adhetival 
tambe. Manera a mira anteriormente frase di suheto, frase di 
obheto y frase adverbial ta parti di frase. Pero frase relativo (of 
frase adhetival) no ta parti di frase, sino pida di parti di frase. 
Frase relativo semper ta wordo introduci pa un pronomber relativo. 
E pronomber relativo ta uni e frase relativo cu e antecedente. 

E pronomber relativo ta substitui e antecedente y na e mesun 
momento ta subordina e frase cu ta siguie: 


1. E studiantenan a ocupa e stoelnan cu a keda liber. 


2. Eochonan cu el a haya pa su examen tabata hustifica. 


3. E compania a retira e ingeniero, kende a diseña e auditorio di e 
ciudad. 


Na frase 1 cu ta e pronomber relativo, e stoelnan ta e antecedente 
y cu a keda liber ta e frase relativo, cu ta califica of specifica e 
antecedente. E frase relativo hunto cu e antecedente ta forma un 
parti di frase. Den e caso aki e stoelnan cu a keda liber ta (frase di) 
obheto directo. 

Na frase 2 cu ta e pronomber relativo, e ochonan ta e antecedente 
y cu el a haya pa su examen ta e frase relativo. Den e caso aki E 
ochonan cu el a haya pa su examen ta (frase di) suheto. 

Na frase 3 kende ta e pronomber relativo, e ingeniero ta e 
antecedente y kende a diseña e auditorio di e ciudad ta e frase 
relativo. Den e caso aki e ingeniero, kende a diseña e auditorio di e 
ciudad ta (frase di) obheto directo. 

4.2.3.1 Frase relativo splicativo y frase relativo specificativo 
Ta distingui dos clase di frase relativo: frase relativo splicativo y 
frase relativo specificativo. 


I Frase relativo splicativo 

Frase relativo splicativo ta indica e cualidad di e sustantivo of 
palabra sustantiva cu e ta modifica, como splicacion of comentario 
adicional. Ta pronuncia e frase relativo splicativo semper entre 
pausa. P’esey ta skirbi e frase relativo splicativo semper entre 
coma. E frase relativo splicativo no ta forma un unidad semantico 
inseparabel cu e antecedente. Por laga e frase relativo splicativo afo 
sin cu e ta cambia nificacion di e frase: 


1. Mi a cumpra e sweater aki, cu ta di lana, na Cuzco, dia mi a bay 
Peru. 

2. Raymundo, kende ta frecuenta fiesta masha poco, no a asisti na 
e fiesta di su trabou. 

3. Misha, kende ta traha cu luna, no a cuminda mi ayera den caya. 


II Frase relativo specificativo 

Frase relativo specificativo tambe ta indica e cualidad di e sustantivo 
of palabra sustantiva cu e ta modifica, pero e ta specifica e sentido 
di e sustantivo of palabra sustantiva, limitando e sentido ey. Ta 
pronuncia e frase relativo specificativo sin pausa. P'esey no ta 

skirbi e frase relativo specificativo entre coma, ya cu e frase relativo 
specificativo ta forma un unidad semantico inseparabel cu e 
antecedente. No por laga e frase relativo specificativo afo, sino e ta 
cambia nificacion di e frase: 


— 


Mi a cumpra e sweater cu ta di lana na Cuzco, dia mi a bay Peru. 

2. E hendenan cu a ricibi tratamento psikiatrico a cambia den nan 
actitud. 

3. Kico bo ta haya den e trabou cu nan a duna bo? 

Den tur e ehempelnan duna den e paragraf aki e sustantivo of 
palabra sustantiva, esta e antecedente, ta subraya y e frasenan 
relativo ta skirbi cu letter Italico. 


(Mira tambe Manual di Gramatica di Papiamento — Morfologia, Cap. 
3 Adhetivo y 7.2.6 Pronomber relativo.) 


4.2.4 Frase di predicado 

Frase di predicado tin e mesun funcion den un frase componi 
subordinativo cu e parti nominal di e predicado tin den un frase 
simpel: 


1. E polisnan ta esnan cu mester vigila den bario. 
2. E persona ey ta esun cu ta papia bon di bo. 
3. Juan su camisa ta mas bunita cu esun cu e tabatin bisti ayera. 


Den e ehempelnan e frase di predicado ta subraya. 

Nota 1: 

Frase di predicado ta solamente posibel den caso di predicado 
nominal. Den caso di predicado verbal esaki no ta posibel. 

Nota 2: 

Manera a bisa anteriormente frase di predicado no ta parti di frase, 
sino pida di parti di frase, esta e parti nominal di e predicado nominal. 
(Mira tambe 2.2 Predicado.) 

4.3 Elipsis den frase subordina 


Elipsis den frase subordina ta e fenomeno den cual ta omiti e 
conhuncion: 


1a. Mi ta desea pa e bin. 
1b. Mi ta desea e bin. 

2a. Mi kier pa bo stop di papia. 
2b. Mi kier bo stop di papia. 


3a. Mi ta spera cu e tey. 
3b. Mi ta spera e tey. 


Den e ehempelnan akiriba por ripara cu ta trata di frase desiderativo, 
pero tin tambe otro caso den cual ta elidi e conhuncion: 


4a. Mi ta kere cu bo ta lesa bon. 
4b. Mi ta kere bo ta lesa bon. 


5a. Mi ta pensa cu ta facil pa siña Matematica. 
5b. Mi ta pensa ta facil pa siña Matematica. 


Elipsis den frase subordina ta un fenomeno cu generalmente ta 
manifesta su mes den idioma papia. 

5 Negacion 
5.1 Introduccion 


Negacion ta e proceso den cual e papiado ta nenga loke henter e frase 
of loke un parti di frase ta denota. E medionan gramatical cu e papiado 
ta uza pa realisa negacion yama elemento di negacion. Uzo di un 

elemento di negacion den un frase ta haci e frase ey un frase negativo: 


1. Edoño di e compania no a duna su trahadonan bonus. 
(negacion di henter e frase) 

2. E reina di Carnaval di e aña aki no ta biba na Aruba tampoco. 
(negacion di henter e frase) 

3. Nota e bestianan den cura di Shon Poli a come e resto di 
cuminda. (negacion di suheto) 


(Mira 1.4.3.1 II Frase enunciativo negativo y 1.5.1.2 Den frase 
enunciativo negativo.) 


5.2 Clasificacion 


Ta distingui dos clase di negacion: negacion di henter e frase y 
negacion di un parti di frase: 


1. Awa no a cay ayera. (negacion di henter e frase) 
2. Nota na machi su cas el a bay. (negacion di complemento 
adverbial di luga) 


5.2.1 Negacion di henter e frase 
Den caso di negacion di henter e frase e papiado ta nenga loke 
henter e frase ta denota: 


Daniel no ta bende su auto. 
Jason no a come ayera. 
Maria no tabata traha na hotel antes. 


IS 

Den e ehempelnan e adverbio di negacion no ta para dilanti di e 
predicado, pero e ta afecta henter e frase. Kiermen cu den frase 1, 
por ehempel, e papiado ta nenga cu Daniel ta bende su auto. Por 
determina esaki a base di henter e frase como pregunta: Daniel ta 
bende su auto? y e contesta: No, Daniel no ta bende su auto. Esaki 
ta conta analogicamente pa e otro dos frasenan. 


(Mira tambe 6.2.1.1 Frase interogativo cu sí of no como contesta.) 


5.2.2 Negacion di un parti di frase 
Den caso di negacion di un parti di frase e papiado ta nenga loke e 
parti di frase marca cu negacion ta denota: 


1. Nota Daniel ta bende su auto. 
2. No ta ayera Jason a come. 
3. No ta na hotel Maria tabata traha antes. 


E parti di frase cu ta marca cu negacion ta bin semper na 
cuminsamento di e frase, precedi pa e elemento di negacion 
hunto cu ta enfatico; den e ehempelnan aki respectivamente e 
suheto (Daniel), e complemento adverbial di tempo (ayera) y e 
complemento adverbial di luga (na hotel). Kiermen cu den frase 1, 
por ehempel, e papiado ta nenga cu ta Daniel ta bende su auto, 
loke ta nifica cu ta un otro hende ta bende su auto. Esaki ta conta 
analogicamente pa e otro dos frasenan. 


5.3 Elemento di negacion 


E elementonan di negacion ta e medionan gramatical cu e papiado 
ta uza pa realisa negacion. E adverbio di negacion no ta e elemento 
di negacion basico. E ta e unico elemento cu por aparece su so den 
frase. E otro elementonan di negacion ta e adverbionan di negacion 
hamas, nunca y tampoco, e conhuncion of adverbio di negacion ni, 
e pronomber indefini nada, e grupo nominal ningun hende of niun 

hende y e grupo nominal ningun caminda of niun caminda. 

Ora cu e otro elementonan di negacion ta aparece patras di e 
predicado e elemento di negacion no ta obligatorio. Ora cu e 

otro elementonan di negacion ta aparece dilanti di e predicado e 
elemento di negacion no ta opcional. Ta denomina e fenomeno aki 
negacion dobel: 


E pober homber no tin placa pa cumpra cuminda. 

Hamas e sefiora honesto ey lo (no) traiciona su casa. 
Christopher no a bishita Jason nunca. 

Mi no lo biaha pa Hulanda e afia aki tampoco. 

Ni Corsou e muchanan di atletismo (no) por a bay. 

Nada (no) ta interesa e mucha mas. 

Mi tanta no a invita ningun hende/niun hende pa su hacimento di aña. 
E carpinte no por a haya su martiu ningun caminda/niun 
caminda den su shop. 


DIAL Pia ra 


(Mira 5.5 Negacion dobel.) 

5.4 Luga di elemento di negacion den frase 

Ora cu uza elemento di negacion den e frase, ta pone e elemento di 
negacion na cierto luga specifico den e frase, esta dilanti of patras di 


un parti di frase of dilanti of patras di henter e frase. 


5.4.1 Luga di e adverbio di negacion no 
E adverbio di negacion no ta aparece: 


a. dilanti di e predicado (negacion di henter e frase): 


== 


Mi bisiña no conoce mi ruman grandi. 
E comerciante no a paga su debe ainda. 
Juan cu Bertha no lo cumpra un auto nobo. 





N 

b. dilanti di fa enfatico (negacion di un parti di frase): 


1. Notamitanta ta bende e cas. 
. No ta e television cu pantaya plat mi a cumpra. 
3. No ta ayera mi mama a traha e bolo di fruta. 


Nota 1: 

a. Ora cu den e predicado e particula lo ta aparece y e suheto 
ta un pronomber personal, e adverbio di negacion no por 
aparece dilanti of patras di e particula lo; ademas e particula /o 
por aparece tambe dilanti di e suheto: 


1. E no lo cumpra e cas situa na Savaneta. (no dilanti di e particula) 
2. Elo no cumpra e cas situa na Savaneta. (no patras di e particula) 
3. Loe no cumpra e cas situa na Savaneta. (particula lo dilanti di e 


suheto) 


Paga tino cu e adverbio di negacion no nunca lo no por aparece 
dilanti di e suheto, semper si dilanti di e predicado of parti di e 
predicado (verbo). 


b. Ora cu den e predicado e particula /o ta aparece y e suheto ta 
un sustantivo, e adverbio di negacion no por aparece dilanti of 
patras di e particula lo: 


1. E compania di telecomunicacion no lo bende e celularnan na 
prijs di baca flaco. 

2. E compania di telecomunicacion /o no bende e celularnan na 
prijs di baca flaco. 


Nota 2: 
Den caso di perdida di e zonido o ora cu uza e adverbio di negacion 
no dilanti di e particula a, e particula a tambe ta cay afo: 

E baby n’ bebe su lechi ainda. (E baby no a bebe su lechi ainda.) 
Maria cu su yiu n’ bay fo'i tera aña pasa. (Maria cu su yiu no a 
bay fo'i tera aña pasa.) 

3. Mi sua n'cumpra e tereno. (Mi sua no a cumpra e tereno.) 


Nea 


5.4.2 Luga di e adverbionan di negacion hamas y nunca 
E adverbionan di negacion hamas y nunca por aparece despues di 
e suheto of dilanti of patras di henter e frase. Ta uza e adverbionan 
di negacion hamas y nunca pa nenga loke e frase ta denota den 
tempo: 


Mi omo hamas lo (no) drenta un casino. 
Hamas mi omo lo (no) drenta un casino. 
Mi omo lo no drenta un casino hamas. 
Bernardo nunca (no) kier mira sanger. 
Nunca Bernardo (no) kier mira sanger. 
Bernardo no kier mira sanger nunca. 


oo e O N a 


Nota 1: 

Ta uza e combinacion nunca hamas den un frase cu tin relacion 
cu un eventualidad anterior y alabes pa expresa cu loke e frase 
ta denota no a sosode (den pasado) of lo no sosode (den futuro) 
despues di e eventualidad anterior ey. Por ripara cu e luga di e 
combinacion nunca hamas ta exactamente mescos cu ora ta uza 
nan individualmente: 


Richard nunca hamas (no) a yama Miranda pa pidie disculpa. 
Nunca hamas Richard (no) a yama Miranda pa pidie disculpa. 
Richard no a yama Miranda nunca hamas pa pidie disculpa. 
Richard nunca hamas lo (no) yama Miranda pa pidie disculpa. 
Nunca hamas Richard lo (no) yama Miranda pa pidie disculpa. 
Richard lo no yama Miranda nunca hamas pa pidie disculpa. 


SER: 


Nota 2: 
Ta uza e combinacion hamas y nunca pa indica cu algo no a sosode 

y lo no sosode tampoco. Den e caso aki e frase expresa no tin 
relacion cu un eventualidad anterior. Atrobe por ripara cu e luga di e 
combinacion hamas y nunca ta exactamente mescos cu ora ta uza 
nan individualmente: 


1. E mucha hamas y nunca lo (no) fia niun hende su bais. 
2. Hamasynunca e mucha lo (no) fia niun hende su bais. 


(Mira 5.5 Negacion dobel.) 


5.4.3 Luga di e adverbio di negacion tampoco 

E adverbio di negacion tampoco ta aparece despues di un parti di 
frase of dilanti of patras di henter e frase. Semper ta uza e adverbio 
di negacion tampoco pa nenga loke a nenga den un frase anterior, 
reemplasando un of otro parti di frase: 


1a. Mi no a mira Manuela na e fiesta di Chonay. 

1b. Juan tampoco (no) a mira Manuela (na e fiesta di Chonay). 
1c. Tampoco Juan (no) a mira Manuela (na e fiesta di Chonay). 
1d. Juan no a mira Manuela tampoco (na e fiesta di Chonay). 


Den e caso aki a reemplasa e suheto. 


Nota 1: 
Dependiendo di e luga unda e adverbio di negacion tampoco ta 
aparece den e mesun frase, e frase ta haya otro nificacion: 


1. Marcelo lo no treat mi awe tampoco. (Anteriormente Marcelo no 
a treat mi ni awe tampoco.) 

2. Marcelo tampoco lo (no) treat mi awe. (Ningun hende no a treat 
mi awe ni Marcelo tampoco.) 

3. Marcelo lo no treat ami tampoco awe. (Marcelo no a treat ningun 
otro hende awe ni ami tampoco.) 


Manera por ripara, e nificacion ta depende di loke a nenga den un 
frase anterior. 

Nota 2: 
Tin caso den cuanan e uzo di tampoco por trece ambiguedad: 


1a. Mi no a bay bishita mi wela ni Kimberly tampoco (no a bay 
bishita mi wela). 
1b. Mi no a bay bishita mi wela ni Kimberly tampoco (mi no a bay bishita). 


5.4.4 Luga di e conhuncion ni 

E conhuncion ni ta aparece dilanti di un parti di frase of dilanti di 
henter e frase. E conhuncion ni ta sirbi pa uni palabra of grupo di 
palabra cu otro cu ta forma un parti di frase y ta sirbi pa uni frase 
cu otro. Ta uza e conhuncion ni pa nenga e elemento(nan) cu ta 
constitui e parti di frase dilanti di cual e ta aparece of e frase dilanti 
di cual e ta aparece: 


1. Esefioranoabarinimope cas. (frase) 

2. Nie mecanico ní e homber cu a bin despues (no) por a drecha e 
auto. (parti di frase) 

3. Ni Juan (no) a bay cine ni Maureen (no) a bay lama. (frase) 


Nota 1: 
Na frase 3 por laga e prome ni afo uzando e prome no 
obligatoriamente: Juan no a bay cine ni Maureen (no) a bay lama. 


Nota 2: 

Manera a bisa anteriormente, ademas di conhuncion, ni por ta 
tambe adverbio di negacion. Den idioma papia sa uza e adverbio di 
negacion ni pa expresa e negacion enfaticamente: 


1. Ni Corsou mi (no) por bay, corda New York! 
2. Nisu mayornan (mes) e (no) ta respeta! 


5.4.5 Luga di e pronomber indefini nada 
E pronomber indefini nada ta aparece caminda e suheto of e obheto 
ta aparece den e frase. Ta uza e pronomber indefini nada pa nenga 
loke e suheto of e obheto ta expresa (generalmente un cos of asunto): 
> 95 

1. Noaresta nada despues di e fiesta. (suheto) 
2. Nada e homber burachi (no) a horta. (obheto directo) 
3. Mi no a soña cu nada ayeranochi. (obheto preposicional) 


5.4.6 Luga di e grupo nominal ningun hende of niun hende 
E grupo nominal ningun hende of niun hende ta aparece caminda e 
suheto of e obheto ta aparece den e frase. Ta uza e grupo nominal 
ningun hende of niun hende pa nenga loke e suheto of e obheto ta 
expresa (un hende): 


1. Ningun hende (no) sa unda e homber a bay sconde. (suheto) 

2. Mino kier mira niun hende den cunucu di Pachi. (obheto directo) 

3. Minoa pensa riba ningun hende cu por drecha e auto pa bo. 
(obheto preposicional) 


5.4.7 Luga di e grupo nominal ningun caminda of niun caminda 
E grupo nominal ningun caminda of niun caminda ta aparece 
caminda e complemento adverbial di luga ta aparece den e frase. Ta 
uza e grupo nominal ningun caminda of niun caminda pa nenga loke 
e complemento adverbial di luga ta expresa (un luga): 


1. Ningun caminda e homber (no) por a sconde pa polis. 
2. Tanchi no kier a sinta niun caminda den e park. 
3. Dia di Tata Ramon no a sali bay ningun caminda; el a keda cas. 


5.5 Negacion dobel 


Negacion dobel ta e fenomeno linguistico den cua ta uza e elemento 
di negacion no hunto cu un of mas elemento di negacion. E otro 
elementonan di negacion por aparece patras di e predicado of 
dilanti of patras di e frase. Por considera e fenomeno aki como un 
fenomeno tipico di lenga crioyo, manera Papiamento, aunke tin otro 
lenga (no crioyo) cu tambe tin e fenomeno aki: 

Mi no a biaha nunca den avion. 

Nada (no) a sosode na e fiesta ayeranochi. 

3. Niun hende (no) a bay scucha e charla di e profesor na 
universidad. 


N 


5.5.1 Otro elemento di negacion patras di e predicado 
Ora cu e otro elemento(nan) di negacion ta aparece patras di e 
predicado, e uzo di e elemento di negacion no ta obligatorio: 


1. Milo no bishita e persona ey hamas. 
2. E mucha muhe no a duna su mucha homber un sunchi tampoco. 
3. Gabriel no a contesta su mama na un manera fresco nunca. 


5.5.2 Otro elemento di negacion dilanti di e predicado 
Ora cu e otro elemento(nan) di negacion ta aparece dilanti di e 
predicado, e uzo di e elemento di negacion no ta opcional: 


1. Hamas y nunca e famia ey lo (no) bende e tereno patras di nan cas. 
2. Ningun hende (no) sa ki dia e conferencia lo tuma luga. 
3. Nialcohole (no) ta bebe mas. 


5.5.3 Uzo di mas elemento di negacion den un frase 
Por uza casi tur e elementonan di negacion hunto den un frase: 


Mi no kier nada di dje nunca mas tampoco. 

E no ta haci nada nunca tampoco. 

Hamas y nunca Maria ni Hose (no) a duna mi nada. 
Nunca e (no) sa regala ningun hende nada tampoco. 

6 Interogacion 
6.1 Introduccion 


Interogacion ta e proceso den cua e papiado ta haci pregunta cu e 
meta pa ricibi informacion of pa induci accion of reaccion. Den algun 
caso, ora ta trata di frase interogativo cu ta consisti di exactamente 
e mesun elementonan cu un frase enunciativo, e papiado ta haci 

e distincion entre nan door di uza un entonacion diferente pa haci 
pregunta. Den otro caso e papiado ta uza un pronomber interogativo 
of un adverbio interogativo pa haci pregunta. Den lenga skirbi ta 
indica interogacion cu signo di interogacion na final di frase: 


1. Bo por pasa mi e tayo? (frase identico na frase enunciativo) 

2. Ken a cumpra e cas situa na Savaneta? (pronomber interogativo) 

3. Dicon e compania a kita Julia for di trabou? (adverbio 
interogativo) 


Nota: 

Den caso di adverbio interogativo por aparece tambe expresion 
adverbial interogativo. 

(Mira tambe 1.4.3.2 Frase interogativo.) 


6.2 Clasificacio 


Ta clasifica frase interogativo den dos clase: frase interogativo 
directo y frase interogativo indirecto: 


1. Ken a yama mi na mi celular? (directo) 
2. Mino sa mas kico pa haci pa por complac'e. (indirecto) 


6.2.1 Frase interogativo directo 
Frase interogativo directo ta frase independiente. Ta uza un 

pronomber interogativo, un adverbio interogativo of cualkier otro 
categoria di palabra na comienso di e frase pa haci pregunta: 


1. Ken a mata e boa cu tabata drumi bou di e baranca? 
(pronomber interogativo) 

2. Dicon Pedrito no a pasa cerca mi siman pasa? (adverbio 
interogativo) 

3. (Ta) Manuel ta trahando un cas na Noord? (otro categoria: 
sustantivo) 


Ta distingui dos categoria di frase interogativo directo: frase 
interogativo cu sí of no como contesta y frase interogativo cu un parti 
di frase como contesta. 


6.2.1.1 Frase interogativo cu sí of no como contesta 

Frase interogativo cu si of no como contesta ta frase den cua e 
papiado ta spera un afirmacion of un negacion como contesta. Den 
tal caso por contesta sea si (pa afirma) of no (pa nenga): 


1. Bota bay e trip den bus awenochi? 
2. Marcia a laga traha un cash'i cushina nobo? 
3. E ruman di Bubu a haya trabou? 


Frase interogativo cu si of no como contesta ta consisti di 
exactamente e mesun elementonan cu e frase enunciativo 
corespondiente. Por distingui nan den idioma skirbi na e signo 
di pregunta na final di e frase y den idioma papia na e uzo di 
entonacion: 


1. Emuchaa pasa su examen exitosamente? (frase interogativo cu 
si of no como contesta) 

2. Emuchaa pasa su examen exitosamente. (frase enunciativo 
afirmativo) 

6.2.1.2 Frase interogativo cu un parti di frase como contesta 
Frase interogativo cu un parti di frase como contesta ta frase 
introduci pa un pronomber interogativo of un adverbio interogativo 
den cua e papiado ta spera e parti di frase corespondiente como 
contesta: 


1. Ken a yama Buchi na telefon ayera? (pronomber interogativo 
como suheto) 

2. Kico e juffrouw a bisa bo siman pasa? (pronomber interogativo 
como obheto directo) 

3. Con bo por a subi e dak di e cas ey? (adverbio interogativo 
como complemento adverbial) 


Nota: 

Banda di e uzo ordinario di frase interogativo directo (den cua e 
papiado ta spera sea si of no como contesta sea un parti di frase 
como contesta), tin tambe uzo extraordinario di frase interogativo 
directo, den cua e papiado no ta spera un contesta, sino cu e ta 
expresa desaprobacion, iritacion of ordo/mandato: 


1. Bo cabes n’ ta bon? (desaprobacion) 
2. Bo kier a keda keto, por fabor? (iritacion) 
3. Bo por ta asina bon di sali for di akiden? (mandato) 


E frasenan interogativo aki ta cay bou di e categoria di pregunta 
retorico. 


6.2.2 Frase interogativo indirecto 

Frase interogativo indirecto semper ta aparece como frase 
subordina den un frase subordinativo. E frase interogativo indirecto 
ta subordina na e frase principal. E frase interogativo subordina 

ta obheto directo di e frase subordinativo. Tin dos sorto di frase 
interogativo indirecto: 1. introduci pa un pronomber interogativo of 
pa un adverbio interogativo y 2. introduci pa e conhuncion si. No ta 
uza signo di pregunta na final di e frase: 

1. Juffrouw no a bisa nos kico nos mester haci pa examen. 
(pronomber interogativo) 

2. Mamaa puntra mi ta cu cua bus mi a bin cas. (expresion 
adverbial interogativo) 

3. Papa no a laga mi sa si e ta bay pisca mañan. (conhuncion) 


6.2.2.1 Frase interogativo indirecto introduci pa un pronomber 
interogativo of pa un adverbio interogativo 

Den caso di frase interogativo indirecto introduci pa un pronomber 

interogativo of pa un adverbio interogativo e efecto interogativo 

ta cay riba un parti di frase den e frase subordina. E pronomber 

interogativo cu ta aparece na cuminsamento di e frase subordina 

tin e funcion di suheto of di obheto. E adverbio interogativo cu ta 

aparece na cuminsamento di e frase subordina tin e funcion di 

complemento adverbial: 


1. Alex sa exactamente ken a horta e cadena di oro for di su camber. 
2. Nos no kier a puntra e homber kico e ta bay haci. 
3. Mi ta pensa con ta soluciona e problema aki. 


Na frase 1 Alex sa exactamente ta e frase principal y ken a horta e 
cadena di oro for di su camber ta e frase subordina. Ken ta suheto di 
e frase subordina. 

Na frase 2 Nos no kier a puntra e homber ta e frase principal y kico 
e ta bay haci ta e frase subordina. Kico ta obheto directo di e frase 
subordina. 

Na frase 3 Mi ta pensa ta e frase principal y con ta soluciona 

e problema aki ta e frase subordina. Den e caso aki con por ta 
complemento adverbial di modo of di medio di e frase subordina. 


Nota: 

Den un frase interogativo cu un parti di frase como contesta 
por aparece mas cu un pronomber interogativo y/of adverbio 
interogativo: 

1. Ken por bisa mi con mi ta yega San Nicolas? 
2. Pakicoeta puntra mi cu kende mi ta bay sali awenochi? 


6.2.2.2 Frase interogativo indirecto introduci pa e conhuncion si 
Den caso di frase interogativo indirecto introduci pa e conhuncion si 
e efecto interogativo ta cay riba henter e frase cu ta siguie: 


1. Juan no sa sie ta bay come cu su amigonan. 

2. Ela puntra si gobierno ta bay tuma medida. 

3a. E no a bisa si ta un chuchubi of ta un trupial el a tende canta. 
Den cierto caso sa reemplasa e conhuncion si pa e conhuncion cu: 
3b. E no a bisa cu ta un chuchubi of ta un trupial el a tende canta. 


6.3 Elipsis den frase interogativo 


Elipsis den frase interogativo ta e fenomeno den cual ta omiti 
palabra, grupo di palabra of parti di frase: 


1. (Bota) Contento awo? 
2. Kico bo kier come of (kico bo kier) bebe? 
3. Bo kier pastechi di carni of (bo kier pastechi) di keshi? 


(Mira 1.4.3.6 Frase eliptico.) 


Nota: 
Por enfatisa tur frase interogativo pa medio di ta enfatico. E ta 
enfatico ta aparece dilanti di e parti di frase cu ta enfatisa: 


(Ta) Marcia a laga traha un cash’i cushina nobo? 
(Ta) Ken a yama Buchi na telefon ayera? 
Papa no a laga mi sa si (ta) e ta bay pisca mañan. 

7 Aspectualidad 
7.1 Introduccion 


Den gramatica ta distingui dos tipo di structura di tempo den frase: 
structura di tempo interno y structura di tempo externo. E termino 
cu ta denota e structura di tempo interno ta aspecto y e termino cu 
ta uza pa e structura di tempo externo ta tempo. Aspecto ta señala 
e manera cu e papiado ta concebi realisacion di loke e verbo uza 
como nucleo di e predicado ta expresa, esta e eventualidad. 


(Mira tambe Manual di Gramatica di Papiamento — Morfologia, 6.3 
Tempo y Aspecto y den e buki aki 2.2 Predicado.) 


7.2 Clasificacion 


Generalmente ta distingui dos clase di aspecto: 
1. aspecto lexical y 
2. aspecto gramatical 


Aspecto lexical ta e aspecto cu por deduci a base di e nificacion di e 
verbo uza como nucleo di e predicado cu of sin ayudo di otro parti di 
frase: 


1. Maria a come un tayo di sopi. 
2. Ebomarementa den centro di ciudad. 


E verbonan come y rementa tin un aspecto cu por deduci di nan 
nificacion. E verbo come tin un sentido di duracion cu ta tuma tempo 
pa wordo realisa. E verbo rementa, al contrario, tin un sentido di 
duracion casi inexistente. Den e casonan aki ta trata di aspecto lexical. 


Aspecto gramatical ta e aspecto di un accion, proceso of estado 
expresa den un frase cu no por deduci di e verbo mes, sino a base 
di otro elemento gramatical den e frase: 

1. Selvia a lesa un buki ayera. (perfectivo) 
2. Selvia tabata lesa un buki ayera. (imperfectivo) 


E diferencia entre e dos ehempelnan aki ta a base di e particulanan 
a y tabata. Ambos particula ta denota tempo pasado. E diferencia 
entre e particulanan aki ta sinta den e aspecto cu nan ta denota: 

a ta denota tempo pasado, pero e aspecto ta perfectivo, mientras 
cu tabata tambe ta denota tempo pasado, pero e aspecto ta 
imperfectivo. Den e caso aki ta trata di aspecto gramatical. 


(Mira 7.2.2.1 Aspecto perfectivo y aspecto imperfectivo.) 


7.2.1 Aspecto lexical 

Na 7.2 a compara e verbonan come y rementa pa ilustra e aspecto 
lexical. E verbonan riba nan mes ta duna un idea di e aspecto di e 
eventualidad, esta e accion, e proceso of e estado. 

Ta categorisa aspecto lexical a base di e tres caracteristicanan di e 
eventualidad, cualnan ta: duracion (si e eventualidad tin un lapso di 
tempo), dinamismo (si e eventualidad tin diferente fase) y limite (si e 
eventualidad tin un punto final). 


Tumando na cuenta presencia of ausencia di duracion, dinamismo 

y limite por distingui cuatro tipo di aspecto lexical: estado, actividad, 
realisacion y logro. 

Figura 1 ta un representacion skematico di categorisacion di aspecto 
lexical a base di e caracteristicanan di e eventualidad. 






































aspecto lexical caracteristica di eventualidad 

duracion dinamismo limite z 
estado + E = Z 
actividad + + - s 
realisacion + + + S 
logro - + + 3 


Figura 1 Categoria di aspecto lexical (+ ta nifica presencia, - ta nifica ausencia) 

Nota: 

Mester enfatisa cu e terminonan uza pa e cuater aspectonan lexical 
(estado, actividad, realisacion y logro) ta termino gramatical cu por 
desvia den nificacion di e palabranan comun estado, actividad, 
realisacion y logro cu ta uza den combersacion di tur dia. 


7.2.1.1 Estado 

Estado ta e aspecto lexical den cua e eventualidad tin duracion, 
pero tanto dinamismo como limite ta ausente. Aunke estado por 
transcuri durante un lapso di tempo, e eventualidad no tin diferente 
fase cu ta tuma luga tras di otro (dinamismo), ni tampoco por bisa cu 
e estado lo stop di existi (limite). E verbo copulativo ta y e verbonan 
independiente sa y stima ta ehempel di e aspecto lexical estado: 


1. Luisa ta malo. 
2. Pedro sa Frances. 
3. Gina ta stima su yiunan. 


Nota: 

Por distingui un caracter temporal of permanente di un estado, 
pero no por deduci esaki for di e verbo mes, sino a base di e 
caracteristica di otro elemento gramatical den e frase: 


1. Luisa ta malo. (temporal) 
2. Manolo ta sabi. (permanente) 


Den e prome frase, segun e contexto, por tin e expectativa cu Luisa 
lo recobra su salud den futuro, ya cu e adhetivo malo, ora ta referi 
na estado di salud, ta algo cu por cambia, pues malo den e caso 
aki tin un sentido temporal. Den e di dos frase por tuma como echo 
cu e sabiduria di Manolo lo no cambia. Sabi como adhetivo tin un 
sentido di no ta cambia den transcurso di tempo, e tin un sentido 
permanente. Sinembargo, ta logico cu un malesa (frase 1) por ta 
permanente (cronico) tambe, pero no ta algo normal. 

7.2.1.2 Actividad 

Actividad ta e aspecto lexical den cua e eventualidad tin duracion 

y tambe dinamismo, pero e no tin limite. Por subdividi un actividad 
den actividad mas chikito cu e verbo ta expresa como un totalidad. E 
verbo come cu a uza den e introduccion di e capitulo aki ta ehempel 
di e aspecto lexical aki. Otro verbo ta, entre otro, baila, pinta y core: 


1. Patricia ta baila bon. 
2. E mucha ta pinta auto riba e blachi. 
3. E cabritonan ta core den cunucu. 


E verbonan baila, pinta y core riba nan mes ta denota duracion sin 
cu implicitamente nan ta expresa un momento di terminacion. 


7.2.1.3 Realisacion 

Realisacion, mescos cu actividad, ta e aspecto lexical den cua e 
eventualidad tin duracion y tambe dinamismo, pero, den caso di 
realisacion, por deduci cu tin limite. Dado momento e eventualidad 
lo yega na un punto final: 


1. Manuela ta canta e himno di Corsou. 
2. E mucha ta pinta un auto riba e blachi. 


3. Evelina a traha un dushi sopi di pisca. 





Den e ehempelnan e parti cu letter Italico ta e verbo y e parti subraya 
ta e obheto directo. E verbonan, cu riba nan mes ta denota un actividad 
sin limite, ta haya un limite pa medio di un obheto directo specifico. 


Tin un distincion di aspecto lexical pa loke ta trata e frasenan aki: 


1. E mucha ta pinta auto riba e blachi. (actividad) 
2. E mucha ta pinta un auto riba e blachi. (realisacion) 





Den e prome frase e suheto ta ehecuta un accion (pinta auto) cu 
no tin un punto final explicito. Si un maestro den un klas duna e 

instruccion na un alumno pa e pinta auto, e alumno lo cuminsa pinta, 
pero e eventualidad no tin un punto final explicito. Asina cu e mucha 
pinta un auto, e por cuminsa pinta un otro y despues un otro, y un 
otro etc. Si e maestro duna e instruccion pa pinta un auto, e alumno 
ta ehecuta un accion, pero asina e completa e dibuho di e auto e 
accion ta termina. E diferencia entre ambos frase ta cu e obheto 
directo auto den e di dos frase ta specifica pa medio di e articulo 
indefini un. 


7.2.1.4 Logro 

Logro ta e aspecto lexical den cua asina cu e eventualidad tuma 
luga, practicamente e ta yega su punto final of limite. Aunke por 
tin duracion, toch esaki ta asina cortico cu tin e impresion cu e ta 
inexistente. A pesar cu duracion ta ausente, logro tin dinamismo, o 
sea algo ta sosode: 


1. Francisco a haya cincuenta florin abou. 
2. E bom a rementa den centro di ciudad. 
3. Diripiente el a corda cu el a laga e stoof cendi. 


7.2.2 Aspecto gramatical 

Contrario na aspecto lexical, caminda por deduci e tipo di aspecto a 
base di e nificacion di e verbo riba su mes of acompaña pa un otro 
elemento gramatical (manera un obheto directo), por deduci aspecto 
gramatical solamente a base di otro elemento gramatical den frase. 
Esakinan por ta particula, verbo auxiliar, construccion verbal y/ 

of construccion adverbial. Tin diferente tipo di aspecto gramatical, 
pero e dos aspectonan basico ta aspecto perfectivo y aspecto 
imperfectivo. 


7.2.2.1 Aspecto perfectivo y aspecto imperfectivo 
Den caso di aspecto perfectivo y aspecto imperfectivo e perspectiva 
di e papiado ta di mira e eventualidad den su totalidad. Aspecto 
perfectivo ta e aspecto cu ta mustra cu e eventualidad a termina 
completamente. Aspecto imperfectivo ta e aspecto cu ta mustra cu e 
eventualidad ta den desaroyo: 

1. Selvia a lesa un buki ayera. (perfectivo) 
2. Selvia tabata lesa un buki ayera. (imperfectivo) 


Ambos frase ta den tempo pasado. E aspecto lexical ta un 
realisacion (lesa un buki). Den e prome frase e enfoke ta riba 
terminacion di e accion y pa e motibo ey ta trata di aspecto 
perfectivo (particula a). Den e di dos frase e enfoke ta riba desaroyo 
di e accion mes, lagando afo un eventual culminacion di e accion. 
Den e caso aki ta trata di aspecto imperfectivo (particula tabata). 


7.2.2.2 Otro aspecto gramatical 

Tin mas aspecto gramatical den idioma, ademas di aspecto 
perfectivo y aspecto imperfectivo. Den caso di e otro aspectonan 
aki, e perspectiva di e papiado ta di mira e eventualidad no den 
su totalidad, sino den fase. No ta tur idioma ta duna mes tanto 
importancia na tur aspecto gramatical. Aki ta sigui algun aspecto 
gramatical adicional y con ta realisa nan. 





I Aspecto incoativo 
Aspecto incoativo ta denota e fase inicial di un eventualidad. Por lo 
general ta haci uzo di e verbo auxiliar cuminsa: 


1. Ela cuminsa canta manera un paharito. 
2. E parlamentario a cuminsa papia duro. 


Tambe sa uza e verbo cay pa denota e fase inicial di un 
eventualidad: 


Swinda a cay drumi mesora. 


II Aspecto terminativo 

Aspecto terminativo ta denota e fase final di un eventualidad. Por 
considera e aspecto aki como e polo opuesto di aspecto incoativo. E 
construccionnan verbal stop di y caba di ta denota e aspecto aki: 

1. Marcia a stop di cushina net na ora. 
2. Estudiante a caba di skirbi su tesis cu sodo na frenta. 


Nota: 
Banda di e aspecto terminativo, a caba di ta nifica tambe cu e accion 
a termina recientemente (aspecto di anterioridad reciente): 


Maureen a caba di yega for di Barinas. 


III Aspecto progresivo 

Aspecto progresivo ta enfatisa e fasenan tras di otro di un 
eventualidad. Pa expresa e aspecto aki ta haci uzo di particula ta cu 
infinitivo of gerundio di e verbo of di e construccion verbal ta bezig ta: 


la. Mi bisiña ta laba paña. 
1b. Mi bisiña ta labando paña. 
2. Mi bisiña ta bezig ta laba paña. 


Nota: 
Mientras cu den la ta e particula ta denota e aspecto progresivo, 
den 1b ta e gerundio ta denota e aspecto progresivo. 


IV Aspecto habitual 

Aspecto habitual ta denota un eventualidad cu ta sosode cu 
regularidad. Ta haci uzo di e verbo auxiliar sa hunto cu un 
construccion adverbial pa indica un eventualidad habitual: 


1. Mi bisiña sa laba paña tur diasabra. 
2. Patricia tabata sa bay lama den weekend. 


Den e ehempelnan e parti cu letter Italico ta e verbo auxiliar y e parti 
subraya ta e construccion adverbial. 


Nota: 
Pa indica e aspecto habitual tambe ta uza e particula ta, tabata y lo 
hunto cu un construccion adverbial: 
f 111 


GEH 
Y 


S IC VOLLVNVHS Id TVANVIN 


| Syntax.indd 111 28/10/2015 14:25:01 


1. Mi bisiña fa laba paña tur diasabra. 
2. Mi bisiña tabata laba paña tur diasabra. 
3. Mi bisiña /o laba paña tur diasabra. 


(Mira Manual di Gramatica di Papiamento — Morfologia, 6.3.1.1 
Particula simpel.) 


Observacion general: 

Si compara e otro aspectonan gramatical menciona cu aspecto 
perfectivo y aspecto imperfectivo, por yega na e conclusion cu, bon 
mira, aspecto incoativo y su polo opuesto aspecto terminativo ta 
variedad di aspecto perfectivo, mientras cu aspecto progresivo y 
aspecto habitual ta variedad di aspecto imperfectivo. 


Den caso di aspecto incoativo e verbo auxiliar cuminsa y den caso 
di aspecto terminativo e construccionnan verbal stop di y caba di tin 
un aspecto perfectivo cu por deduci di nan nificacion. Den caso di 
aspecto progresivo e verbo independiente den infinitivo of gerundio 
y e construccion verbal ta bezig ta, y e verbo auxiliar sa hunto cu un 
construccion adverbial tin un aspecto imperfectivo cu por deduci di 
nan nificacion. 


Aki por conclui cu e aspecto lexical di verbo independiente, verbo 
auxiliar, construccion verbal y construccion adverbial tin cierto 
influencia riba e aspecto gramatical. 

8 Modalidad 
8.1 Introduccion 


Modalidad ta e actitud di e papiado relaciona cu e situacion describi 
den e enunciado y/of e vision cu e papiado ta expresa tocante e 
relacion cu tin entre e situacion describi den e enunciado y realidad: 


1. Juan ta bay. 
2. Dios gracia cu Juan ta bay. 
3. Probablemente Juan ta bay. 


Tur tres frase ta describi e mesun situacion, esta cu Juan ta bay. E 
palabranan Dios gracia y probablemente ta e elementonan modal cu 
ta modifica e frase. Den e caso di Dios gracia e papiado ta expresa 
loke e ta sinti, esta cu e ta contento cu Juan ta bay, esaki ta su 
actitud, su sintimento. Den e caso di probablemente, e papiado ta 
expresa su vision pa loke ta Juan su baymento; e ta expresa cu ta 
probabel cu Juan ta bay, esaki ta su rasonamento. Den e resto di e 
capitulo aki e elementonan cu ta expresa modalidad ta aparece den 
letter Italico. 


8.2 Clasificacion 


Ta distingui dos sorto di modalidad: modalidad di sintimento y 
modalidad di rasonamento. 


8.2.1 Modalidad di sintimento 

Modalidad di sintimento, tambe yama modalidad subhetivo of 
modalidad psicologico, ta expresa e relacion entre e actitud di e 
papiado y e contenido di e enunciado: 


Lamentablemente el a fayece. 
Cu alegria nos ta anuncia nacemento di nos yiu. 
Pa nos sorpresa el a logra pasa su examen. 

Modalidad di sintimento por expresa diferente sintimento relaciona 
cu loke ta bisa of describi den e enunciado, manera sorpresa, 
asombro, alegria, decepcion, spanto, asco, duele etc. E tres 
frasenan ta expresa esaki cu: lamentablemente, cu alegria y pa 
nos sorpresa. E formanan uza ta papia pa nan mes pa loke ta e 
sintimento, pues lamentablemente, cu alegria y pa nos sorpresa. 


Por considera modalidad di cautela tambe como modalidad di 
sintimento. 


8.2.1.1 Modalidad di cautela 

Ta uza modalidad di cautela pa suavisa of fortalece loke ta bisa 
of describi den e enunciado, pa motibo di cortesia of pa evita 
demasiado certesa: 


1. Mi ta kere cu ta ora di bay. 
2. Lo mi por a fia e baño un rato? 
3. Lo ta miho pa hala for di aki. 


8.2.2 Modalidad di rasonamento 

Modalidad di rasonamento, tambe yama modalidad obhetivo of 
modalidad logico, ta expresa con e papiado ta presenta e contenido 
di e enunciado respecto di realidad: 


1. Podise tur cos lo sali bon. 
2. Si ami tabata abo, lo mi hacie. 
3. Ta parce cu nan ta cu vakantie. 


Ta distingui dos sorto di modalidad di rasonamento: modalidad di 
irealidad y modalidad di realidad. 


8.2.2.1 Modalidad di realidad 

Den caso di modalidad di realidad e papiado ta expresa cu loke 

e ta bisa of describi den e enunciado ta cuadra cu realidad. Ta 
distingui dos sorto di modalidad di realidad: modalidad di siguridad y 
modalidad di insiguridad. 

I. Modalidad di siguridad 
Modalidad di siguridad ta expresa cu e papiado ta sigur cu loke e ta 
bisa of describi den e enunciado ta cuadra cu realidad: 


1. Indudablemente el a sali satisfecho. 
2. Juan mester ta den su camber. 
3. Sigur cu e ta bon. 


II. Modalidad di insiguridad 

Modalidad insiguridad ta expresa cu e papiado no ta sigur cu loke e 
ta bisa of describi den e enunciado ta cuadra cu realidad. Tambe tin 
modalidad di insiguridad den cua e papiado ta expresa cu loke e ta 
bisa of describi den e enunciado ta su opinion of opinion di un otro 
persona: 


1. Aparentemente e trabou ta cla. 
2. Tadisperacuetanacas. 
3. Na opinion di e sindicatonan e welga ta legal. 


8.2.2.2 Modalidad di irealidad 
Den caso di modalidad di irealidad e papiado ta expresa cu loke e ta 
bisa of describi den e enunciado no ta cuadra cu realidad: 


1. E por a yama sikiera. 
2. Simi tabata rico, lo mi a biaha rond mundo. 
3. Eta papia manera cos cu su delito ta co'¡ kens. 


8.3 Manera di expresa modalidad 


Por uza diferente forma gramatical pa expresa modalidad. Den e 
subcapitulo aki nos ta limita nos mes na expresion di modalidad pa 
medio di e predicado y pa medio di e complemento adverbial. Esaki 
no ta nifica cu no tin mas forma pa expresa modalidad: cierto tipo di 
frase tin elemento cu ta expresa modalidad y tambe entonacion por 
hunga un papel ora di expresa modalidad: 

1. Mira cuanto sushi tin akibou! (entonacion) 
2. Dios gracia, Juan ta bay. (elemento di modalidad) 
3. Tomas ta bin sigur? (elemento di modalidad y entonacion) 


8.3.1 Expresion di modalidad pa medio di e predicado 
Ora ta trata di expresion di modalidad pa medio di e predicado, nos 
por distingui, entre otro, e siguiente uzonan: di verbo independiente 
den e predicado verbal y di e parti nominal di e predicado nominal 
(e dosnan aki semper den frase componi subordinativo), di verbo 
modal, y di tempo, modo y aspecto. 


8.3.1.1 Uzo di verbo independiente den e predicado verbal 
Ora cu ta trata di expresion di modalidad cu uzo di verbo 
independiente den e predicado verbal, ta denomina e predicado: 
predicado verbal di modalidad. Predicado verbal di modalidad ta 
expresa modalidad ora cu den e nificacion di e verbo independiente 
di e frase principal ta keda expresa con e papiado ta mira e grado di 
realidad di loke e ta bisa of describi den e frase subordina (e frase 
di obheto directo) of con su actitud ta respecto di dje. Den e caso 
aki, e suheto ta e prome persona singular of plural ((a)mi of (a)nos). 
Ta asina e papiado ta transmiti su rasonamento of su sintimento 
relaciona cu e frase di obheto directo: 


1. Mi ta supone cu e lo yega laat. 
2. Mi ta spera cu lo mi yega final. 
3. Nos ta lamenta cu tanto accidente ta sosode awendia. 


Den e prome frase ta trata di modalidad di rasonamento, pasobra 

e papiado ta indica insiguridad pa loke ta e grado di realidad di e 
frase subordina. Den e di dos frase ta trata tanto di modalidad di 
sintimento como di modalidad di rasonamento, pasobra e papiado ta 
expresa speransa cu e lo yega final y alabes duda si e lo yega final. 
Den e ultimo frase ta trata di modalidad di sintimento, pasobra e 
papiado ta expresa sintimento di duele. 

Nota 1: 
Un excepcion riba uzo di e prome persona ta ora e papiado ta referi 
na opinion general pa expresa su propio duda: 


(Nan) ta bisa cu economia ta bay drecha. 


Nota 2: 
Un otro excepcion ta den uzo di e verbonan priminti y menasa: 


1. E show ta priminti di bira algo sin igual. 
2. E horcan ta menasa di pasa bari henter e isla. 


8.3.1.2 Uzo di e parti nominal di e predicado nominal 

Ora cu ta trata di expresion di modalidad cu uzo di e parti nominal di 
e predicado nominal, ta denomina e predicado: predicado nominal 
di modalidad. Predicado nominal di modalidad ta expresa modalidad 
ora cu den e parti nominal di e predicado ta expresa e actitud di e 
papiado respecto di loke ta bisa of describi den e frase subordina (e 
frase di suheto). Ta uza mas tanto e construccion ta + parti nominal 
di e predicado + cu: 


1. Ta lamentabel cu bo a perde bo ticket di e lotto ganador. 
2. Ta ridiculo cu nan a kita e trahadonan for di trabou. 
3. Ta posibel cu Donny lo logra pasa su examen cu exito. 


Den e prome dos frasenan ta trata di modalidad di sintimento y den 
e ultimo frase ta trata di modalidad di rasonamento. 


Nota: 
Tin caso den cua, si e predicado nominal ta contene un elemento 
negativo, e frase di suheto por cuminsa tambe cu si: 


1. Nota sigur cu e ta keda of cu e ta bay di biaha. 
2. Nota sigur sí e ta keda of si e ta bay di biaha. 

8.3.1.3 Uzo di verbo modal 

Ora cu trata di expresion di modalidad cu uzo di verbo modal, e 
modalidad ta expresa con e papiado ta presenta e contenido di e 
enunciado respecto di realidad. Ta uza como verbo modal: aparenta, 
gusta, kier, mag (di), mester, mustra, parce, por, sa, tin cu/tin di: 


1. E ta mustra malo. (aparencia) 
2. Jacky ta aparenta (di ta) honesto. (duda) 
3. Juan ta parce (di ta) un bon hungado. (probabilidad) 


Nota 1: 
Den algun caso e verbo por ta expresa modalidad di sintimento: 


1. E porta diploma, pero esey no kiermen cu e ta traha bon. 
(sintimento negativo) 

2. E porwel di ta malo, pero toch e ta bay traha. (sintimento 
positivo) 


Nota 2: 

E verbo kier ta expresa deseo (sintimento), pero na mes momento e 
por expresa cu loke ta sigui no ta un realidad (rasonamento). Tambe 
por uza e verbo aki pa expresa modalidad di cautela: 


1. Mi kier bay Alemania otro luna. (deseo, irealidad) 
2. Mi kier a pidi bo (pa) yuda mi. (cautela, cortesia) 


8.3.1.4 Uzo di tempo y aspecto 

Ta haci uzo di diferente tempo y aspecto di verbo pa expresa 
modalidad di rasonamento, cu ta referi na e relacion entre e 
enunciado y realidad for di punto di bista di e papiado. Ademas sa 
haci uzo di tempo pa expresa modalidad di cautela. Siguientemente 
nos ta trata, pa loke ta tempo y aspecto, pasado perfectivo y futuro 
perfectivo y pa loke ta modo, modo imperativo. 

I. Pasado perfectivo 

Den frase condicional semper ta trata di eventualidad imaginario, 
ireal. En general ta uza pasado perfectivo den formulacion di 
condicion: 


1. Sinan a ofrece mi e trabou, lo mi a acepta sigur. 
2. Sit'ami a habri e negoshi ey, lo mi a hacie di otro forma. 
3. Si mi tabata abo, lo mi no a acepta e cos ey. 


Nota: 
Den caso di formulacion di condicion por uza presente imperfectivo 
tambe: 


1. Simi fa abo, lo mi no acepta e cos ey. 
2. Simi fa abo, mi no ta acepta e cos ey. 


II. Futuro perfectivo 
Den futuro perfectivo ta uza e combinacion /o a + verbo pa expresa 
modalidad: 


1. Lo mi por a haya un refresco friu? (modalidad di cautela of cortesia) 

2. Sinan a ofrece mi e trabou, lo mi a acepta. (modalidad di 
rasonamento-posibilidad ireal) 

3. Sinan /o a ofrece mi e trabou, lo mi a acepta. (modalidad di 
rasonamento-condicion ireal) 


8.3.1.5 Uzo di modo imperativo 
Uzo di imperativo ta duna expresion na modalidad di rasonamento. 
E papiado ta purba (haya) realisa loke e ta expresa, pues e no 


3 ta realidad ainda, entre otro un ordo, un peticion, un deseo of un 
= conseho: 

2 1. Binaki! 

2. Porfabor, pasa mi e ketchup. 

2 3. BibaLa Reina! 

Por uza e forma imperativo den frase cu sentido condicional, 
den cua den e frase subordina e papiado ta bisa of describi e 
consecuencia di loke ta expresa den e frase principal: 


1. Habribo boca un biaha mas, anto bo ta mira. 
2. Bisti sapato hilchi halto, anto lo bo sinti bo lomba. 
3. Sigui cana tur dia, anto lo bo haya condicion. 


Nota: 

Normalmente na Papiamento e forma imperativo ta igual cu infinitivo 
p.e. pasa, subi, biba. Sinembargo tin algun verbo cu tin un forma 
iregular di imperativo. E verbonan ta: bay, ta y tin: 


1. Bancas. 
2. Sea amabel. 
3. Tene compasion. 


(Mira Manual di Gramatica di Papiamento — Morfologia, 6.4.1 
Imperativo y den e buki aki 1.4.3.4 Frase imperativo.) 


8.3.2 Expresion di modalidad pa medio di e complemento 
adverbial 

Ora cu ta trata di expresion di modalidad pa medio di e 

complemento adverbial, ta denomina e complemento adverbial: 

complemento adverbial di modalidad. Complemento (adverbial) 

di modalidad por expresa tanto modalidad di sintimento como 

modalidad di rasonamento. Ta distingui diferente tipo di construccion 

cu por fungi como complemento di modalidad: 


a. Cu uzo di adverbio mes of cu uzo di expresion adverbial: 
1. Ta apenas tres or. (adverbio) 


2. Hasta e polis mester a hari. (adverbio) 
3. Mitin hopi ora ta warda caba. (expresion adverbial) 

3. 


C 


Cu uzo di preposicion: 

Na mi opinion tur hende tin e mesun derecho. 
Segun nan ta bisa e situacion a mehora. 

Na mi parecer el a haya suficiente ora liber. 


Cu uzo di frase subordina 


Den e caso aki ta uza e conhuncion manera pa introduci e frase 


sub 


ordina: 


Manera ta parce, e ta bayendo bon na scol. 


d. 


Interheccion casi semper ta expresa un modalidad di sintimento: 


la 
2. 
di 

Cu uzo di interheccion 


Dios gracia, ta fin di siman. 
Holo, e luga ta yen yen. 
Caramba, bo por a yama mi prome. 

Glosario 
acopla pega dos cos na otro 


analogico cu ta forma a base di similaridad cu un 
otro palabra, frase of forma 


balor sintactico balor di loke ta structura of forma segun 
sintaxis di un lenga 


concebi crea of forma algo den pensamento 


conhugacion ordenacion di un verbo na diferente 
forma pa expresa tempo, modo, aspecto, 
numero (singular of plural) y persona 


construccion sintactico forma cu ta pone palabra den un frase 


contexto conhunto di palabra of frase rond di 
un palabra of un frase cu ta determina 
nificacion di e palabra of e frase ey 


contraccion union di dos palabra banda di otro 
pa medio di eliminacion di vocal y/of 
consonante na final di e prome y/of na 
inicio di e di dos palabra 


deduci saca conclusion a base di conocemento 
z presente 
; 
z desplasa move un frase of parti di frase di un luga 
y a otro 
Š p 
s 
= elemento cada un di e partinan di un totalidad, cu 
a tin nificacion riba su mes 

elidi elimina cualkier elemento di un texto 
(letter, palabra, frase, alinea etc.) 


enuncia expresa un idea cu nificacion completo 
pa medio di idioma papia of skirbi 


estilo directo reproduccion di un mensahe oral of skirbi 
literalmente manera a emitie 


estilo indirecto reproduccion di un mensahe oral of skirbi 
no literalmente manera a emitie, sino pa 
medio di un frase subordina 


explicito expresa cla y precies, sin sugeri nada 
(contrario di implicito) 


extrinseco cu ta denota un cualidad cu no ta 
pertenece na e cos menciona door di su 
propio naturalesa, sino cu el a adkiri of cu 
a agrega na dje (contrario di intrinseco) 


figurativo cu tin un sentido cu no ta esun cu ta 
coresponde cu ne, cu no ta propio di dje 
(contrario di literal) 

flexion cambio cu verbo, sustantivo, adhetivo y 
pronomber ta admiti pa indica e relacion 
gramatical corespondiente 


funcion sintactico rol cu un palabra of un combinacion di 
palabra ta desempeña den un frase 


fungi eherce cierto funcion 


gramaticalidad concordancia cu e reglanan di gramatica 

implicito cu ta hinca aden, pero no expresa cu 
tanto palabra (contrario di explicito) 


incita persuadi of (trata di) influencia un 
persona pa e haci algo 


induci pone un hende haci algo a base di algo 
expresa 

integral cu ta inclui como parti di e totalidad 

intercala hinca un enunciado den un otro 
enunciado 

interlocutor persona cu ta combersa cu ne 

intrinseco cu ta denota un cualidad cu ta pertenece 


na e cos menciona door di su propio 
naturalesa y no adkiri of agrega na dje 
(contrario di extrinseco) 


lenga crioyo lenga materno di un comunidad, cu ta 
surgi door di e contacto entre dos of mas 
lenga 

literal cu tin un sentido cu ta coresponde cu ne, 


cu ta propio di dje (contrario di figurativo) 


= modifica cambia sentido di un palabra, 

5 combinacion di palabra of frase 

S 

3 morfosintactico cu ta referi na forma, funcion y posicion 
S di e palabranan den un frase 

nucleo elemento esencial di frase of di parti di 
3 frase 

omiti laga cualkier elemento di un texto (letter, 
palabra, frase, alinea etc.) afo 


precede bay dilanti di of prome cu algo 
precedente cu ta bay dilanti di of prome cu algo 
similaridad e echo di ta parecido na otro cos 
sintagma unidad gramatical forma pa un of mas 


palabra cu tin un funcion specifico y un 
posicion determina den un frase 


substitui tuma e luga di un otro palabra, 
combinacion di palabra of frase 


unidad semantico cada un di e partinan di un texto cu tin 
cierto nificacion 


unidad sintactico cada un di e partinan di un frase cu tin 
cierto funcion 

